GA Iris Oifigiúil an Aontais Eorpaigh 35

RIALACHÁN (AE) 2017/2402 Ó PHARLAIMINT NA hEORPA AGUS ÓN gCOMHAIRLE

an 12 Nollaig 2017

lena leagtar síos creat ginearálta maidir le hurrúsú agus lena gcruthaítear creat sonrach maidir le hurrúsú simplí trédhearcach caighdeánaithe, agus lena leasaítear Treoracha 2009/65/CE, 2009/138/CE agus 2011/61/AE, Rialachán (CE) Uimh. 1060/2009 agus Rialachán (AE) Uimh. 648/2012

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach (1),

Ag féachaint don tuairim ó Choiste Eacnamaíoch agus Sóisialta na hEorpa (2),

Ag gníomhú dóibh i gcomhréir leis an ngnáthnós imeachta reachtach (3),

De bharr an méid seo a leanas:

(1) Baineann urrúsú le hidirbhearta a chuireann ar chumas iasachtóra nó creidiúnaí — institiúid chreidmheasa nó corparáid de ghnáth — athmhaoiniú a dhéanamh ar thacar iasachtaí, neamhchosaintí nó earraí infhaighte amhail iasachtaí cónaithe, iasachtaí nó léasanna gluaisteán, iasachtaí tomhaltóirí, cártaí creidmheasa nó earraí infhaighte trádála, trí urrúis intrádála a dhéanamh díobh. Déanann an t-iasachtóir comhthiomsú agus athphacáistiú ar phunann dá iasachtaí, agus déanann sé iad a eagrú i gcatagóirí éagsúla riosca le haghaidh infheisteoirí éagsúla, rud a thugann rochtain d’infheisteoirí ar infheistíocht in iasachtaí agus i neamhchosaintí eile nach mbeadh rochtain dhíreach acu orthu de ghnáth. Gintear torthaí d’infheisteoirí ó shreafaí airgid na n-iasachtaí foluiteacha.

(2) Ina theachtaireacht an 26 Samhain 2014 maidir le Plean Infheistíochta don Eoraip, d’fhógair an Coimisiún go raibh sé ar intinn aige margaí urrúsúcháin d’ardchaighdeán a atosú, gan na botúin a rinneadh roimh an ngéarchéim airgeadais in 2008 a dhéanamh an athuair. Is cuid d’Aontas na Margaí Caipitil é margadh urrúsúcháin simplí trédhearcach caighdeánaithe a fhorbairt, rud a chuireann le cuspóir tosaíochta an Choimisiúin arb é tacú le poist a chruthú agus filleadh ar an bhfás inbhuanaithe.

(3) Tá sé mar aidhm ag an Aontas an creat reachtach a cuireadh chun feidhme tar éis na géarchéime airgeadais a neartú chun dul i ngleic leis na rioscaí a bhaineann le hurrúsú casta, teimhneach rioscúil. Tá sé riachtanach a áirithiú go nglacfar rialacha chun idirdhealú níos fearr a dhéanamh idir táirgí simplí trédhearcacha caighdeánaithe agus ionstraimí casta, teimhneacha rioscúla agus creat stuamachta atá níos íogaire ó thaobh riosca de a chur i bhfeidhm.

(4) Tá an t-urrúsú ina chuid thábhachtach de mhargaí airgeadais dea-fheidhmitheacha. Bealach tábhachtach é an t-urrúsú dea-struchtúrtha chun foinsí cistiúcháin a éagsúlú agus chun riosca a shannadh ar bhealach níos leithne laistigh de chóras airgeadais an Aontais. Fágann sé go mbeidh dáileadh níos leithne ar riosca na hearnála airgeadais agus féadann sé cabhrú le cláir chomhardaithe tionscnóra a ghlanadh ionas gur féidir iasachtú breise a dhéanamh sa gheilleagar. Ar an iomlán, féadann sé éifeachtúlacht sa chóras airgeadais a fheabhsú agus deiseanna infheistíochta breise a chur ar fáil. Féadann an t-urrúsú nasc a chruthú idir institiúidí creidmheasa agus margaí caipitil a théann chun tairbhe indíreach do ghnóthaí agus saoránaigh (trí, mar shampla, iasachtaí agus maoiniú gnó níos saoire, creidmheasanna do mhaoin dhochorraithe agus cártaí creidmheasa). Mar sin féin, aithnítear sa Rialachán seo na rioscaí a bhaineann le hidirnascthacht mhéadaithe agus le luamhánú iomarcach a eascraíonn ón urrúsú agus cuirtear le maoirseacht stuamachta ar an micrileibhéal ag údaráis inniúla ar rannpháirtíocht institiúide airgeadais sa mhargadh urrúsúcháin, chomh maith le formhaoirseacht stuamachta ar an macraileibhéal ar an margadh sin ag an mBord Eorpach um Riosca Sistéamach (BERS)a bunaíodh le Rialachán (AE) Uimh. 1092/2010 ó Pharlaimint na hEorpa agus ón gComhairle (4), agus ag na húdaráis náisiúnta inniúla agus ag na húdaráis náisiúnta ainmnithe le haghaidh ionstraimí stuamachta ar an macraileibhéal.

(5) Chun creat stuamachta maidir le hurrúsuithe simplí trédhearcacha caighdeánaithe (“STS”) atá níos íogaire ó thaobh riosca a bhunú is gá don Aontas urrúsú STS a shainmhíniú go soiléir, mar mura ndéanfaí amhlaidh bheadh an láimhseáil rialála níos íogaire ó thaobh riosca ar fáil d’institiúidí creidmheasa agus comhlachtaí árachais i gcás urrúsuithe de chineálacha éagsúla i mBallstáit éagsúla. Bheadh deis iomaíochta mhíchothrom agus arbatráiste rialála mar thoradh air sin ach tá sé tábhachtach a áirithiú go bhfeidhmíonn an tAontas mar mhargadh aonair le haghaidh urrúsuithe STC agus go n-éascaíonn sé idirbhearta trasteorann.

(6) I gcomhréir leis na sainmhínithe atá ann cheana i reachtaíocht earnála an Aontais, is iomchuí sainmhínithe a sholáthar maidir le príomhchoincheapa an urrúsúcháin. Go háirithe, tá gá le sainmhíniú soiléir, uilechuimsitheach ar an urrúsú chun aon idirbheart nó scéim a chumhdach lena ndéantar tráinsiú ar riosca creidmheasa a bhaineann le neamhchosaint nó le comhthiomsú neamhchosaintí. Maidir le neamhchosaint lena gcruthaítear oibleagáid íocaíochta dírí le haghaidh idirbheart nó scéim a úsáidtear chun sócmhainní fisiciúla a mhaoiniú nó a oibriú, níor cheart go measfaí go bhfuil sí ina neamhchosaint ar urrúsú, fiú má bhaineann oibleagáidí íocaíochta leis an idirbheart nó leis an scéim a bhfuil sinsearachtaí éagsúla acu.

(7) Ba cheart go mbeadh urraitheoir in ann cúraimí a tharmligean chuig seirbhíseoir, ach ba cheart dó féin a bheith freagrach i gcónaí as an mbainistiú riosca. Go háirithe, níor cheart don urraitheoir an ceanglas maidir le coinneáil riosca a aistriú go dtí a sheirbhíseoir. Ba cheart gurb é a bheadh sa seirbhíseoir bainisteoir sócmhainní rialáilte amhail bainisteoir gnóthais le haghaidh comhinfheistíochta in urrúis inaistrithe (GCUI), bainisteoir cistí infheistíochta malartacha, nó eintiteas dá dtagraítear i dTreoir 2014/65/AE ó Pharlaimint na hEorpa agus ón gComhairle maidir le margaí in ionstraimí airgeadais (5) (eintiteas MiFID).

(8) Leis an Rialachán seo tugtar isteach toirmeasc ar ath-urrúsú, faoi réir maoluithe i gcásanna áirithe ath-urrúsuithe a mbaintear úsáid astu chun críocha dlisteanacha agus faoi réir soiléirithe cibé an meastar cláir páipéar tráchtála sócmhainn-bhunaithe (ABCP) a bheith ina n-ath-urrúsuithe. Féadann ath-urrúsuithe cur isteach ar leibhéal na trédhearcachta atá mar aidhm don Rialachán seo. Mar sin féin, féadann ath-urrúsuithe a bheith úsáideach, i gcásanna eisceachtúla, ar mhaithe le leasanna infheisteoirí a chaomhnú. Dá bhrí sin, níor cheart athurrúsuithe a cheadú ach amháin i gcásanna sonracha mar a bhunaítear leis an Rialachán seo. Sa bhreis air sin, tá sé tábhachtach ar mhaithe le maoiniú an fhíorgheilleagair go leanann cláir ABCP nach dtugtar aon athtrainsiú sa bhreis ar idirbhearta atá á gcistiú leis an gclár de bheith lasmuigh de raon feidhme an toirmisc ar ath-urrúsú.

(9) Ní amháin go bhfuil an t-infheisteoir gan chosaint ar rioscaí creidmheasa na n-iasachtaí foluiteacha nó na neamhchosaintí foluiteacha mar thoradh ar infheistíocht a dhéanamh in urrúsuithe nó neamhchosaint orthu, ach d’fhéadfadh rioscaí eile amhail rioscaí gníomhaíochta, riosca de bharr samhaltú, riosca dlíthiúil agus oibríochtúil, riosca contrapháirtí, riosca seirbhísi, riosca leachtachta agus riosca comhchruinnithe a bheith mar thoradh ar phróiseas struchtúraithe urrúsuithe. Dá bhrí sin, tá sé riachtanach go mbeadh infheisteoirí institiúideacha faoi réir ceanglais chomhréireacha maidir le dícheall cuí lena n-áirithítear go ndéanann siad measúnú mar is ceart ar na rioscaí a bhaineann le gach cineál urrúsúcháin, chun tairbhe na n-infheisteoirí deiridh. Mar sin, má dhéantar dícheall cuí is féidir muinín sa mhargadh a fheabhsú chomh maith le muinín idir tionscnóirí, urraitheoirí agus infheisteoirí aonair a fheabhsú. Is gá go ndéanfaidh infheisteoirí dícheall cuí mar is iomchuí maidir le hurrúsuithe STC. Is féidir leo iad féin a chur ar an eolas leis an bhfaisnéis a nochtann na páirtithe urrúsúcháin, go háirithe an fógra STS agus an fhaisnéis ghaolmhar a nochtar sa chomhthéacs seo, faisnéis lenar cheart an fhaisnéis iomchuí go léir a chur ar fáil d’infheisteoirí maidir le conas a chomhlíontar na critéir STS. Ba cheart d’infheisteoirí institiúideacha a bheith in ann brath go hiomchuí ar an bhfógra STS agus ar an bhfaisnéis atá nochta ag an tionscnóir, ag an urraitheoir agus ag an eintiteas sainchuspóireach urrúsúcháin (SSPE) maidir le cé acu a gcomhlíonann urrúsú ceanglais STS nó nach gcomhlíonann. Mar sin féin, níor cheart dóibh brath go meicníoch ar an bhfógra ná ar an bhfaisnéis sin, ná níor cheart dóibh brath orthu sin amháin.

(10) Tá sé riachtanach go ndéanfaí ailíniú ar leasanna tionscnóirí, urraitheoirí, iasachtóirí bunaidh atá páirteach in urrúsú agus infheisteoirí. Chuige sin, ba cheart don tionscnóir, don urraitheoir nó don iasachtóir bunaidh leas suntasach a choinneáil i neamhchosaintí foluiteacha an urrúsúcháin. Tá sé tábhachtach dá bhrí sin go gcoinneodh an tionscnóir, an t-urraitheoir nó an t-iasachtóir bunaidh glan-neamhchosaint eacnamaíoch ábhartha ar na rioscaí foluiteacha atá i gceist. I dtéarmaí níos ginearálta, níor cheart idirbhearta urrúsúcháin a struchtúrú sa chaoi go ndéanfaí cur i bhfeidhm an cheanglais choinneála a sheachaint. Ba cheart an ceanglas sin a bheith infheidhme i ngach cás ina bhfuil substaint eacnamaíoch urrúsúcháin infheidhme, is cuma cé na struchtúir dhlíthiúla nó ionstraimí dlí a úsáidtear. Ní gá go ndéanfaí an ceanglas coinneála a chur i bhfeidhm níos mó ná aon uair amháin. I gcás aon urrúsú ar leith, is leor gan ach an tionscnóir, an t-urraitheoir nó an t-iasachtóir bunaidh a bheith faoi réir an cheanglais. Mar an gcéanna, i gcás ina bhfuil suíomhanna urrúsúcháin eile ina neamhchosaintí foluiteacha in idirbhearta urrúsúcháin, níor cheart an ceanglas coinneála a chur i bhfeidhm ach maidir leis an urrúsú atá faoi réir na hinfheistíochta. Léiríonn an fógra STS d’infheisteoirí go bhfuil an tionscnóir, an t-urraitheoir nó an t-iasachtóir bunaidh ag coinneáil glan-neamhchosaint eacnamaíoch ábhartha ar na rioscaí foluiteacha. Ba cheart eisceachtaí áirithe a dhéanamh i gcásanna ina ndéanann údaráis phoiblí go háirithe neamhchosaintí urrúsúcháin a ráthú go hiomlán, go neamhchoinníollach agus go neamh-inchúlghairthe. I gcás gur as foinsí poiblí a chuirtear tacaíocht ar fáil, i bhfoirm ráthaíochtaí nó eile, ní dochar do rialacha Státchabhrach aon fhorálacha atá sa Rialachán seo.

(11) Níor cheart do thionscnóirí ná urraitheoirí leas a bhaint as an dóigh go bhféadfaí tuilleadh faisnéise a bheith acu ná a bheadh ag infheisteoirí agus infheisteoirí ionchasacha i ndáil leis na sócmhainní a aistrítear chuig SSPE, agus aistriú chuig sócmhainní SSPE i ngan fhios do na hinfheisteoirí nó d’infheisteoirí ionchasacha a bhfuil próifíl riosca creidmheasa níos airde acu ná sócmhainní inchomparáide atá ar chlár comhardaithe na dtionscnóirí. Ba cheart sárú ar an oibleagáid sin a bheith faoi réir smachtbhannaí a bheadh le forchur ag na húdaráis inniúla, ach chaithfeadh go ndéanfaí an sárú d’aon ghnó. Níor cheart go mbeadh faillí faoi réir smachtbhanna faoin bhforáil seo.Níor cheart go ndéanfadh an oibleagáid sin dochar in aon slí do cheart tionscnóirí nó urraitheoirí sócmhainní a roghnú a aistreofar chuig SSPE a bhfuil próifíl riosca creidmheasa níos airde ná an meán acu ex-ante i gcomparáid leis an meánphróifíl riosca creidmheasa de shócmhainní inchomparáide a fhanann ar chlár comhardaithe an tionscnóra, ar choinníoll go gcuirtear an phróifíl riosca creidmheasa níos ísle in iúl go soiléir d’infheisteoirí nó d’infheisteoirí ionchasacha. Ba cheart d’údaráis inniúla maoirseacht a dhéanamh ar chomhlíonadh na hoibleagáide seo trí chomparáid a dhéanamh idir na sócmhainní is bunús le hurrúsú agus sócmhainní inchomparáide atá ar chlár comhardaithe an tionscnóra. Ba cheart an chomparáid ar fheidhmíocht a dhéanamh idir sócmhainní atá ex-ante lena bhfuiltear ar siúl le feidhmíochtaí comhchosúla, mar shampla idir morgáistí cónaithe neamhthuillmheacha a aistríodh chuig SSPE agus morgáistí cónaithe neamhthuillmheacha atá ar chlár comhardaithe an tionscnóra. Níl toimhde ann gur cheart do na sócmhainní is bunús le hurrús feidhmiú ar an gcaoi chéanna leis na mean-sócmhainní atá ar chlár comhardaithe an tionscnóra.

(12) Braitheann an cumas a bhíonn ag infheisteoirí agus ag infheisteoirí ionchasacha dícheall cuí a dhéanamh, agus dá bharr sin measúnú feasach a dhéanamh maidir le creidmheasa ionstraim urrúsúcháin ar leith, ar an rochtain atá acu ar fhaisnéis maidir leis na hionstraimí sin. Bunaithe ar an acquis atá ann cheana, tá sé tábhachtach córas cuimsitheach a chruthú a thabharfaidh rochtain d’infheisteoirí agus d’infheisteoirí ionchasacha ar an bhfaisnéis iomchuí go léir thar shaolré iomlán na n-idirbheart, chun cúraimí tuairiscithe tionscnóirí, urraitheoirí agus SPPEnna a laghdú agus chun rochtain leanúnach, furasta agus saor ar fhaisnéis iontaofa maidir le hurrúsuithe a éascú. Chun trédhearcacht an mhargaidh an fheabhsú, ba cheart creat le haghaidh stórtha urrúsúcháin chun tuarascálacha ábhartha a bhailiú, maidir le neamhchosaintí foluiteacha in urrúsuithe go príomhá, a bhunú. Ba cheart don Údarás Maoirseachta Eorpach (an tÚdarás Eorpach um Urrúis agus Margaí) (“ÚEUM”) a bunaíodh le Rialachán (AE) Uimh. 1095/2010 ó Pharlaimint na hEorpa agus ón gComhairle (6) ÚEUM stórtha urrúsúcháin den sórt sin a údarú agus a mhaoirsiú. Agus sonraí de chúraimí tuairiscithe den sórt sin á sonrú, ba cheart do ÚEUM a áirithiú go léireofaí san fhaisnéis is gá a thuairisciú do stórtha den sórt sin a mhéid agus ab fhéidir na teimpléid atá ann cheana i ndáil le nochtadh faisnéise den sórt sin.

(13) Is é príomhchuspóir na hoibleagáide ginearálta don tionscnóir, don urraitheoir agus do SSPE faisnéis maidir le hurrúsuithe a chur ar fáil tríd an stór urrúsúcháin foinse aonair mhaoirsithe de na sonraí is gá chun a ndícheall cuí a dhéanamh a thabhairt d’infheisteoirí. Is minic a bhíonn urrúsuithe príobháideacha saincheaptha. Tá siad tábhachtach mar féadfaidh páirtithe dul i mbun idirbhearta urrúsúcháin gan faisnéis tráchtála atá íogair maidir leis an idirbheart (mar shampla ag nochtadh go bhfuil cistiú de dhíth ar chuideachta áirithe chun táirgeadh a mhéadú nó go bhfuil gnólacht infheistíochta ag dul isteach i margadh nua mar chuid dá straitéis) agus/nó a bhaineann leis na sócmhainní foluiteacha (mar shampla maidir leis an gcineál trádála a ghineann gnólacht tionscail) a nochtadh chuig an margadh agus iomaitheoirí. Sna cásanna sin, bíonn infheisteoirí i dteagmháil dhíreach leis an tionscnóir agus/nó leis an urraitheoir agus faigheann siad an fhaisnéis atá riachtanach chun a ndícheall cuí a dhéanamh go díreach uathu. Dá bhrí sin, is cuí urrúsuithe príobháideacha a mhaolú ón gceanglas maidir le fógra a thabhairt faoi fhaisnéis an idirbhirt do stór urrúsúcháin.

(14) Na critéir fhónta, dhea-shainithe chun creidmheas a dheonú, a úsáidtear i gcás neamhchosaintí neamhurrúsaithe, ba cheart do thionscnóirí, d’urraitheoirí agus d’iasachtóirí bunaidh na critéir chéanna sin a chur i bhfeidhm maidir le neamhchosaintí a bheidh le hurrúsú. Mar sin féin, a mhéid nach i bhfoirm iasachta a thionscnaítear earraí infhaighte trádála, ní gá critéir chun creidmheas a dheonú a chomhlíonadh i ndáil le hearraí infhaighte trádála.

(15) Go ginearálta níl ionstraimí urrúsúcháin iomchuí do chliaint miondíola de réir bhrí Threoir 2014/65/AE.

(16) Ba cheart do thionscnóirí, urraitheoirí agus SSPEnna na sonraí ábhartha go léir a chur ar fáil sa tuarascáil don infheisteoir maidir leis an gcáilíocht chreidmheasa agus feidhmiú neamhchosaintí foluiteacha, lena n-áirítear sonraí a chuirfidh ar chumas infheisteoirí faillí agus mainneachtain féichiúnaithe foluiteacha, athstruchtúrú fiachais, maitheamh fiachais, staonadh, athcheannach, sos íocaíochta, caillteanais, dearbhuithe go bhfuil fiachas neamhthuillmheach, gnóthú agus leigheasanna eile maidir le feidhmiú sócmhainní i gcomhthiomsú neamhchosaintí foluiteacha a aithint. Ba cheart a áireamh sa tuarascáil don infheisteoir, i gcás urrúsúcháin nach idirbheart ABCP é, sonraí maidir leis na sreafaí airgid ó neamhchosaintí foluiteacha agus ó dhliteanais an urrúsúcháin, eadhon nochtadh ar leithligh ioncam agus eisíocaíochtaí an tsuímh urrúsúcháin, .i. príomhshuim sceidealaithe, ús sceidealaithe, príomhshuim réamhíoctha, ús agus táillí agus muirir thar téarma agus sonraí faoi aon teagmhas lena spreagfaí athruithe ar an tosaíocht maidir le híocaíocht nó athsholáthar contrapháirtithe uaidh chomh maith le sonraí maidir le méid agus cineál an fheabhsuithe creidmheasa ar fáil do gach tráinse. Cé gur fheidhmigh urrúsuithe simplí trédhearcacha caighdeánaithe go maith roimhe seo, ní chiallaíonn comhlíonadh aon cheanglais STS go bhfuil an suíomh urrúsúcháin saor ó rioscaí, ná ní léiríonn sé aon rud faoi cháilíocht an chreidmheasa is bun leis an urrúsú. Ina ionad sin, ba cheart go dtuigfí as go léiríonn sé go mbeidh infheisteoir stuama agus dícheallach in ann anailís a dhéanamh ar na rioscaí a bhaineann leis an urrúsú. D’fhonn go bhféadfadh gnéithe struchtúracha éagsúla d’urrúsuithe fadtéarmacha agus d’urrúsuithe gearrthéarmacha (eadhon cláir ABCP agus idirbhearta ABCP) a bheith ann, ba cheart go mbeadh dhá shórt ceanglas STS ann: ceann amháin a bhaineann le hurrúsuithe fadtéarmacha agus ceann eile a bhaineann le hurrúsuithe gearrthéarmacha atá comhfhreagrach leis an dá dheighleog margaidh a fheidhmíonn go héagsúil. Braitheann cláir ABCP ar roinnt idirbheart ABCP, ar idirbhearta de neamhchosaintí gearrthéarmacha iad is gá a athsholáthar nuair a aibíonn siad. In idirbheart ABCP, d’fhéadfaí urrúsú a bhaint amach, inter alia, trí chomhaontú maidir le lascaine athraitheach ar an bpraghas ceannaigh ar an gcomhthiomsú de neamhchosaintí foluiteacha, nó maidir le heisiúint nótaí sóisearacha agus sinsearacha ag SSPE i struchtúr comhchistithe, faoina n-aistreofar na nótaí sinsearacha chuig na heintitis cheannaigh de chlár ABCP amháin nó níos mó. Níor cheart go n-áireofaí ath-urrúsuithe ar idirbhearta ABCP a cháilíonn mar STS, áfach. Ina theannta sin, ba cheart go léireofaí faoi chritéir STS ról sonrach an urraitheora a chuireann tacaíocht leachtachta ar fáil do chlár ABCP, go háirithe do chláir ABCP a dtacaítear leo go hiomlán.

(17) Tá go leor oibre déanta cheana féin ar an leibhéal idirnáisiúnta agus ar leibhéal an Aontais araon chun urrúsú STS a shainaithint agus, i Rialachán Tarmligthe (AE) 2015/35 (7) I Rialachán Tarmligthe 2015/61 (8) ón gCoimisiún, leagadh síos critéir cheana féin maidir le hurrúsú STC chun críoch sonraithe, lena dtugtar cóir stuamachta atá níos íogaire ó thaobh riosca de.

(18) Níor cheart SSPEnna a bhunú ach amháin i dtríú tíortha nach bhfuil liostaithe mar dhlínsí ardriosca agus neamh-chomhoibríocha ag an Tascfhórsa um Ghníomhaíocht Airgeadais (FATF). Más rud é go nglacfar liosta sonrach an Aontais de dhlínsí tríú tíortha a dhiúltaíonn caighdeáin dea-rialachas cánach a chomhlíonadh faoin tráth go ndéanfar athbhreithníu ar an Rialachán seo, ba cheart liosta an Aontais a chur san áireamh agus d’fhéadfadh a leithéid a bheith mar liosta tagartha le haghaidh tríú tíortha nach gceadófar SSPE a bhunú iontu.

(19) Tá sé riachtanach sainmhíniú ginearálta ar urrúsú STS a leagan síos a bheidh infheidhme trasna na n-earnálacha atá bunaithe ar na critéir atá ann cheana, mar aon leis na critéir a ghlac Coiste Basel um Maoirseacht ar Bhaincéireacht (CBMB) agus an Eagraíocht Idirnáisiúnta um Choimisiúin Urrús (IOSCO) an 23 Iúil 2015 maidir le hurrúsuithe simplí trédhearcacha inchomparáide a shainaithint faoi chuimsiú leordhóthanacht chaipitil le haghaidh urrúsuithe, agus go háirithe ar Thuairim an Údaráis Baincéireachta Eorpach (ÚBE), a bunaíodh le Rialachán(AE) Uimh. 1093/2010 ó Pharlaimint na hEorpa agus ón gComhairle (9) maidir le creat Eorpach maidir le hurrúsú cáilitheach a foilsíodh an 7 Iúil 2015.

(20) Níor cheart cineálacha éagsúla cur chuige a bheith ann ar fud an Aontais mar thoradh ar na critéir STS a chur chun feidhme. Chruthódh cineálacha éagsúla cur chuige mar sin bacainní féideartha d’infheisteoirí trasteorann trí iallach a chur orthu iad féin a chur ar an eolas maidir le mionsonraí chreata na mBallstát, agus a bhainfeadh an bonn de mhuinín na n-infheisteoirí as na critéir STS ar a ngcaoi sin. Ba cheart don ÚBE treoirlínte a fhorbairt chun comhthuiscint chomhsheasmhach ar na ceanglais STS ar fud an Aontais a áirithiú agus chun aghaidh a thabhairt ar cheisteanna léirithe a d’fhéadfadh a bheith ann. Le foinse aonair léirithe den sórt sin éascófar glacadh chritéir STC ag tionscnóirí, urraitheoirí agus infheisteoirí. Ba cheart ról gníomhach a bheith ag an ÚEUM freisin in aghaidh a thabhairt ar shaincheisteanna léirithe a d’fhéadfadh a bheith ann.

(21) D’fhonn cur chuige éagsúil maidir le cur chun feidhme na critéir STS sin a sheachaint, ba cheart do na trí Údarás Eorpacha Maoirseachta (ESAanna), i gcreat Chomhchoiste na nÚdarás Eorpach Maoirseachta a gcuid oibre agus obair na n-údarás inniúil a chomhordú chun comhsheasmhacht trasearnála a áirithiú agus chun measúnú a dhéanamh ar cheisteanna praiticiúla a d’fhéadfadh teacht chun cinn maidir le hurrúsuithe STC. Agus é sin á dhéanamh, ba cheart tuairimí rannpháirtithe sa mhargadh a iarraidh chomh maith agus iad a chur san áireamh a mhéid is féidir. Ba cheart toradh an phlé sin a chur ar fáil go poiblí ar shuíomhanna gréasáin na nÚdarás Eorpach Maoirseachta d’fhonn cabhrú le tionscnóirí, le hurraitheoirí, le SSPEnna agus le hinfheisteoirí measúnú a dhéanamh ar urrúsuithe STS sula ndéanfar eisiúint nó infheistiú i suíomhanna den chineál sin. Bheadh sásra comhordaithe den chineál sin tábhachtach go háirithe sa tréimhse roimh chur chun feidhme an Rialacháin seo.

(22) Leis an Rialachán seo ní cheadaítear ach urrúsuithe “fíordhíolacháin” a ainmniú mar STS. I gcás urrúsú fíordhíolacháin, déantar úinéireacht na neamhchosaintí foluiteacha a aistriú nó a shannadh go héifeachtach chuig eintiteas eisitheora ar eintiteas SSPE é. Níor cheart aistriú nó sannadh na neamhchosaintí foluiteacha chuig an SSPE a bheith faoi réir forálacha aisghlámtha i gcás ina bhfuil an díoltóir dócmhainneach, gan dochar d’fhorálacha na ndlíthe náisiúnta dócmhainneachta faoina bhféadfaí díol neamhchosaintí foluiteacha a thugtar i gcrích laistigh de thréimhse áirithe sula ndearbhaítear go bhfuil an díoltóir dócmhainneach, a neamhbhailíochtú, faoi choinníollacha dochta.

(23) D’fhéadfaí an fíordhíolachán nó an sannachán nó an t-aistriú lena ngabhann an éifeacht chéanna dhlíthiúil na neamhchosaintí foluiteacha a dhearbhú le tuairim dhlíthiúil ó dhlíodóir cáilithe agus infhorfheidhmitheacht an fhíordhíolacháin, an tsannacháin nó an aistrithe sin a dhearbhú leis an éifeacht chéanna dhlíthiúil faoin dlí is infheidhme.

(24) I gcás urrúsuithe nach “fíordhíolachán” iad, ní dhéantar na neamhchosaintí foluiteacha a aistriú chuig eintiteas eisitheora ar eintiteas SSPE é, ach ina áit sin déantar an riosca creidmheasa a bhaineann leis na neamhchosaintí foluiteacha a aistriú trí bhíthin conradh díorthach nó ráthaíochtaí. Leis sin tugtar isteach riosca creidmheasa contrapháirtí breise agus castacht fhéideartha a bhaineann go háirithe le hábhar an chonartha dhíorthaigh. Ar na cúiseanna sin, níor cheart go gceadófaí urrúsuithe sintéiseacha faoi chritéir STS. Ba cheart go n-aithneofaí an dul chun cinn a rinne ÚBE ina thuarascáil i mí na Nollag 2015, ina sainaithnítear na critéir STC a d’fhéadfadh a bheith ann don urrúsú sintéiseach agus lena sainmhínítear “urrúsú sintéiseach an chláir comhardaithe” agus “urrúsú sintéiseach arbatráiste”. A luaithe a chinnfidh ÚBE tacar critéar STS is infheidhme go sonrach le hurrúsuithe sintéiseacha an chláir comhardaithe, agus d’fhonn maoiniú don fhíorgheilleagar a chur chun cinn, go háirithe do FBManna a bhaineann an leas is mó ó urrúsuithe den sórt sin, ba cheart don Choimisiún tuarascáil a dhréachtú agus, más iomchuí, togra reachtach a ghlacadh chun an creat STS a leathnú go n-áireofaí urrúsuithe den sórt sin.Níor cheart go molfadh an Coimisiún leathnú den sórt sin i dtaca le hurrúsuithe sintéiseacha arbatráiste.

(25) Ba cheart do na neamhchosaintí foluiteacha a aistríodh ón díoltóir chuig an SSPE critéir incháilitheachta a chomhlíonadh atá sainithe go soiléir agus nach gceadaíonn bainistiú gníomhach punainne ar na neamhchosaintí sin ar bhonn roghnach. I bprionsabal, níor cheart ionadú neamhchosaintí a sháraíonn uiríll agus barántaí a mheas mar bhainistiú gníomhach punainne.

(26) Níor cheart go n-áireofar sna neamhchosaintí foluiteacha neamhchosaintí mainneachtana nó neamhchosaintí d’fhéichiúnaithe nó do ráthóirí atá, chomh fada agus is eol don tionscnóir nó don iasachtóir bunaidh, i ndálaí sonraithe lagchreidmheasa, (mar shampla féichiúnaithe atá dearbhaithe a bheith dócmhainneach). Ba cheart an caighdeán “chomh fada is eol” a mheas a bheith comhlíonta ar bhonn na faisnéise a fhaightear ó fhéichiúnaithe ar thionscnamh na neamhchosaintí, na faisnéise ón tionscnóir le linn na neamhchosaintí a sheirbhísiú, nó a nós imeachta bainistithe riosca nó faisnéis a chuir tríú páirtí in iúl don tionscnóir. Ba cheart leas a bhaint as cur chuige stuama i gcás neamhchosaintí a bhí neamhthuillmheach agus a ndearnadh athstruchtúrú orthu ina dhiaidh sin. Níor cheart a eisiamh, áfach, go n-áireofaí na neamhchosaintí athstruchtúraithe sin ar chomhthiomsú na neamhchosaintí foluiteacha i gcás nach mbeidh riaráistí nua ag gabháil leis na neamhchosaintí sin ón dáta a ndearnadh an t-athstruchtúrú, ar athstruchtúrú é ar cheart a bheith déanta ar a laghad aon bhliain amháin roimh an dáta ar aistríodh na neamhchosaintí foluiteacha chuig SSPE nó ar sannadh iad dóibh. Sa chás sin, ba cheart, le nochtadh leordhóthanach, trédhearcacht iomlán a áirithiú.

(27) Chun a áirithiú go ndéanfaidh infheisteoirí dícheall cuí stóinsithe agus chun measúnú ar rioscaí foluiteacha a éascú, tá sé tábhachtach go mbeadh idirbhearta urrúsúcháin bunaithe ar chomhthiomsuithe neamhchosaintí atá aonchineálach ó thaobh an chineáil sócmhainne de, amhail comhthiomsuithe iasachtaí cónaithe, nó comhthiomsuithe d’iasachtaí corparáideacha, d’iasachtaí maoine gnó léasanna agus saoráidí creidmheasa do ghnóthais sa chatagóir chéanna, nó comhthiomsuithe d’iasachtaí gluaisteáin agus léasanna gluaisteáin, nó comhthiomsuithe saoráidí creidmheasa chuig daoine aonair chun críocha tomhaltais phearsanta, clainne nó teaghlaigh. Níor cheart go n-áireofar ar na neamhchosaintí foluiteacha, urrúis inaistrithe mar a shainítear iad i bpointe (44) d’Airteagal 4(1) de Threoir 2014/65/AE. Chun freastal ar na Ballstáit sin inar gnáthchleachtas é go n-úsáideann institiúidí creidmheasa bannaí in ionad comhaontuithe iasachta chun creidmheas a chur ar fáil do chorparáidí neamhairgeadais, ba cheart go bhféadfaí na bannaí sin a chur san áireamh, ar an gcoinníoll nach liostaítear iad ar ionad trádála. Ba cheart go a chur de chúram ar ÚBE caighdeáin theicniúla rialála a fhorbairt chun na critéir aonchineálachta a shoiléiriú faoi na ceanglais maidir le simplíocht. Á dhéanamh sin, ba cheart dó a áirithiú nach mbeadh tionchar diúltach ar urrúsú iasachtaí do FBManna.

(28) Tá sé riachtanach cosc a chur ar atarlú samhlacha “táirgí a thionscnamh lena ndáileadh”. I gcásanna mar sin cuireann iasachtóirí beartais frithgheallta atá easnamhach agus lag i bhfeidhm agus creidmheasanna á ndeonú acu mar go bhfuil a fhios acu cheana féin gur le tríú páirtithe a dhíoltar na rioscaí lena mbaineann ar deireadh. Ar an gcaoi sin, ba cheart na neamhchosaintí atá le hurrúsú a thionscnamh i ngnáthchúrsaí gnó an tionscnóra nó an iasachtóra bunaidh de bhun caighdeáin fhrithgheallta atá chomh dian céanna ar a laghad leis na caighdeáin a chuireann an tionscnóir nó an t-iasachtóir bunaidh i bhfeidhm tráth a dtionscnaítear neamhchosaintí comhchosúla nach ndearnadh urrúsú orthu. Ba cheart athruithe ábhartha i gcaighdeáin frithgheallta a nochtadh ina n-iomláine d’infheisteoirí ionchasacha, nó, i gcás chláir ABCP a dtacaítear leo go hiomlán, don urraitheoir agus do pháirtithe eile a bheidh neamhchosanta ar bhealach díreach ar idirbheart ABCP. Ba cheart a dhóthain taithí a bheith ag an tionscnóir nó ag an iasachtóir bunaidh i neamhchosaintí atá cosúil leo siúd a ndearnadh urrúsú orthu. I gcás urrúsuithe ar iasachtaí cónaithe na neamhchosaintí foluiteacha, maidir leis an gcomhthiomsú iasachtaí, níor cheart aon iasacht a bheith ina cuid de a cuireadh ar an margadh agus a frithghealladh ar an mbonn gur cuireadh in iúl don iarratasóir ar iasacht, nó d’idirghabhálaithe nuair is infheidhme, go bhféadfadh sé nach mbeadh an fhaisnéis a cuireadh ar fáil fíoraithe ag an iasachtóir. Ba cheart an measúnú ar acmhainneacht creidmheasa an iasachtaí, nuair is infheidhme, na ceanglais a chomhlíonadh atá leagtha amach i dTreoir 2008/48/CE (10) nó Treoir 2014/17/AE (11) ó Pharlaimint na hEorpa agus ón gComhairle nó ceanglais choibhéiseacha a chomhlíonadh i dtríú tíortha.

(29) Má bhítear ag brath go mór, maidir le haisíoc suíomhanna urrúsúcháin, ar dhíol na sócmhainní lena ndéantar na neamhchosaintí foluiteacha a urrúsú, cruthaítear leochaileachtaí mar a chonacthas le drochfheidhmíocht codanna de mhargadh urrúsuithe tráchtála le taca morgáistí (CMBS) le linn na géarchéime airgeadais. Dá bhrí sin, níor cheart a mheas gur urrúsuithe STS iad CMBS.

(30) I gcás ina mbeadh sonraí ar fáil maidir le tionchar timpeallachta sócmhainní a fholuíonn urrúsuithe, ba cheart do thionscnóir agus d’urraitheoir na n-urrúsuithe den sórt sin é a fhoilsiú. Dá bhrí sin, más iasachtaí cónaithe nó iasachtaí gluaisteáin nó léasanna gluaisteáin iad na neamhchosaintí foluiteacha, ba cheart do thionscnóir, d’urraitheoir nó do SSPE urrúsú STS an fhaisnéis atá ar fáil a bhaineann le feidhmíocht timpeallachta na sócmhainní arna maoiniú trí iasachtaí cónaithe nó iasachtaí gluaisteáin nó léasanna gluaisteáin den sórt sin.

(31) I gcás ina dteastaíonn ó thionscnóirí, urraitheoirí agus SSPEnna an t-ainmniú STS a úsáid ar a gcuid urrúsuithe, ba cheart fógra a thabhairt d’infheisteoirí, d’údaráis inniúla agus do ÚEUM go gcomhlíonann an t-urrúsú na ceanglais STS. Ba cheart míniú a áireamh san fhógra ar an gcaoi ar comhlíonadh gach ceann de na critéir STS. Ba cheart do ÚEUM é a fhoilsiú ina dhiaidh sin ar liosta d’urrúsuithe STS ar tugadh fógra fúthu, ar liosta é a chuirfear ar fáil ar a shuíomh gréasáin chun críocha faisnéise. Ní chiallaíonn eisiúint urrúsúcháin ar liosta ÚEUM d’urrúsuithe STS ar tugadh fógra fúthu go bhfuil sé deimhnithe ag ÚEUM nó ag údaráis inniúla eile go gcomhlíonann an t-urrúsú na ceanglais STS. Is iad na tionscnóirí, na hurraitheoirí agus na SSPEnna amháin atá freagrach as comhlíonadh na gceanglas STS. Áiritheofar leis sin go nglacfaidh tionscnóirí, urraitheoirí agus SSPEnna freagracht as a rá gur urrúsú STS atá i gceist agus go bhfuil trédhearcacht sa mhargadh.

(32) I gcás nach gcomhlíonann urrúsú na ceanglais STS a thuilleadh, ba cheart don tionscnóir, don urraitheoir agus don SSPE fógra a thabhairt do ÚEUM agus don údarás inniúil ábhartha láithreach. Ina theannta sin, i gcás inar fhorchuir údarás inniúil smachtbhannaí riaracháin maidir le hurrúsú ar fógraíodh go raibh sé STS, ba cheart don údarás inniúil sin fógra a thabhairt do ÚEUM láithreach ionas go ndéanfaí iad a chur ar liosta na bhfógraí STS a cheadaíonn d’infheisteoirí a bheith ar an eolas faoi smachtbhannaí den chineál sin agus faoi iontaofacht fógraí STS. Mar sin, is le leas tionscnóirí, urraitheoirí agus SSPEnna fógraí dea-mhachnaithe a dhéanamh d’fhonn iarmhairtí clú a sheachaint.

(33) Ba cheart d’infheisteoirí a ndícheall cuí féin a dhéanamh ar infheistíochtaí, i gcomhréir leis na rioscaí a bhaineann leo, ach ba cheart iad a bheith in ann brath ar na fógraí STS agus ar an bhfaisnéis a nocht an tionscnóir, an t-urraitheoir agus an SSPE maidir le cibé an gcomhlíonann urrúsúchán ceanglais STS. Mar sin féin, níor cheart dóibh brath go meicníoch ar an bhfógra ná ar an bhfaisnéis sin, ná níor cheart dóibh brath orthu sin amháin.

(34) D’fhéadfadh go mbeadh páirtíocht tríú páirtithe maidir le comhlíonadh urrúsuithe leis na ceanglais STS a sheiceáil cabhrach d’infheisteoirí, tionscnóirí, urraitheoirí agus SSPEnna agus d’fheádfadh sé cur le muinín i margadh na n-urrúsuithe STS. D’fhéadfadh go n-úsáidfeadh tionscnóirí, urraitheoirí agus SSPEnna freisin seirbhísí tríú páirtí arna údarú i gcomhréir leis an Rialachán seo chun a mheasúnú an gcomhlíonann an t-urrúsú na ceanglais STS. Ba cheart do na tríú páirtithe sin a bheith faoi réir a n_údaraithe ag na húdaráis inniúla. Ba cheart go luafaí san fhógra chuig ÚEUM agus san fhoilseachán ina dhiaidh sin ar shuíomh gréasáin ÚEUM cibé ar dheimhnigh tríú páirtí údaraithe comhlíonadh STS. Mar sin féin, tá sé riachtanach go ndéanfadh infheisteoirí a measúnú féin, go nglacfaidís freagracht as a gcinntí infheistíochta féin agus nach mbeidís ag brath go meicníoch ar thríú páirtithe den chineál sin. Níor cheart go mbainfeadh páirtíocht tríú páirtí freagracht dhlíthiúil deiridh de na tionscnoirí, na hurraitheoirí agus na hinfheisteoirí institiúideacha in aon chaoi i ndáil le hidirbheart urrúscháin a chur in iúl agus a láimhseáil mar STS.

(35) Ba cheart do na Ballstáit údaráis inniúla a ainmniú agus na cumhachtaí smachtbhannaí, imscrúdaitheacha agus maoirseachta riachtanacha a thabhairt dóibh. Ba cheart, i bprionsabal, smachtbhannaí riaracháin a fhoilsiú. Ós rud é go bhféadfadh infheisteoirí, tionscnóirí, urraitheoirí, iasachtóirí bunaidh agus SSPEnna bheith bunaithe i mBallstáit éagsúla agus bheith faoi mhaoirseacht ag údaráis inniúla in earnálacha éagsúla ba cheart dlúthchomhar idir údaráis inniúla iomchuí, lena n-áirítear an Banc Ceannais Eorpach (BCE) i ndáil le cúraimí sonracha a bhronntar air faoi Rialachán (AE) Uimh. 1024/2013 (12), agus leis na hÚEManna a áirithiú trí mhalartú frithpháirteach faisnéise agus trí chúnamh i dtaca le gníomhaíochtaí maoirseachta. Níor cheart d’údaráis inniúla smachtbhannaí a chur i bhfeidhm ach amháin i gcás sáruithe a dhéantar d’aon ghnó nó le faillí. Níor cheart go mbraithfeadh cur chun feidhme bearta feabhais ar fhianaise intinne nó faillí. Agus cinneadh á dhéanamh maidir le cineál agus le leibhéal na smachtbhannaí, agus acmhainn airgeadais an duine nádúrtha nó an duine dhlítheanaigh sin a bheidh freagrach, ba cheart do na húdaráis inniúla láimhdeachas iomlán an duine dhlítheanaigh atá freagrach nó ioncam bliantúil agus glansócmhainní an duine nádúrtha atá freagrach a chur san áireamh.

(36) Ba cheart do na húdaráis inniúla a maoirseacht a chomhordú go dlúth le chéile agus cinntí comhsheasmhacha a áirithiú, go háirithe i gcás sáruithe ar an Rialachán seo. I gcás ina mbaineann sárú den chineál sin le fógra mícheart nó míthreorach, ba cheart dom údarás inniúil a shainaithníonn an sárú sin na hÚEManna agus údaráis inniúla na mBallstát lena mbaineann a chur ar an eolas faoi sin. I gcás easaontas idir na húdaráis inniúla, ba cheart do ÚEUM agus, más iomchuí, Comhchiste na nÚdarás Eorpach Maoirseachta, a gcumhachtaí eadrána ceangailteacha a fheidhmiú.

(37) Tá na ceanglais chun an t-ainmniú urrúsú “simplí trédhearcach caighdeánaithe” (STS) a úsáid nua agus sonrófar tuilleadh iad le treoirlínte agus cleachtas maoirseachta ó ÚBE le himeacht ama. D’fhonn rannpháirtithe margaidh a dhíspreagadh ón ainmniú nua sin a úsáid, ba cheart go mbeadh húdaráis inniúla in ann tréimhse chairde de 3 mhí a dheonú don tionscnóir, don urraitheoir agus do SSPE chun úsáid earráideach an ainmnithe a d’úsáid siad de mheon macánta a cheartú. Ba cheart a thoimhdiú de mheon macánta i gcás nárbh fhéidir leis an tionscnóir, an urraitheoir nó SSPE a bheith ar an eolas nár chomhlíon urrúsú na critéir STS le bheith ainmnithe mar STS. Le linn na tréimhse cairde, ba cheart go leanfaí leis an urrús atá i gceist a mheas a bheith comhréireach le STS agus nach scriosfaí ón liosta arna tharraingt suas ag an ÚEUM i gcomhréir leis an Rialachán seo.

(38) Leis an Rialachán seo cuirtear chun cinn comhchuibhiú roinnt de na príomheilimintí sa mhargadh urrúsúcháin gan dochar do thuilleadh comhchuibhithe comhlántaigh, faoi chinnireacht an mhargaidh, a dhéanamh ar phróisis agus cleachtais i margaí urrúsúcháin. Ar an gcúis sin, tá sé riachtanach go leanfadh na rannpháirtithe margaidh agus a gcomhlachais ghairmiúla ag obair ar chleachtais mhargaidh a chaighdeánú a thuilleadh, ar chaighdeánú doiciméadachta urrúsuithe go háirithe. Ba cheart don Choimisiún faireachán agus tuairisciú grinn a dhéanamh ar na hiarrachtaí caighdeánaithe a dhéanfaidh rannpháirtithe margaidh.

(39) Leasaítear Treoracha 2009/65/CE (13), 2009/138/CE (14) agus 2011/61/AE (15) ó Pharlaimint na Eorpa agus ón gComhairle agus Rialachán (CE) Uimh. 1060/2009 (16) agus Rialachán (AE) Uimh. 648/2012 (17) ó Pharlaimint na hEorpa agus ón gComhairle leasaithe dá réir chun comhsheasmhacht chreat dlíthiúil an Aontais leis an Rialachán seo maidir le forálacha a bhaineann le hurrúsú, arb é a phríomhchuspóir bunú agus feidhmiú an mhargaidh inmheánaigh, go háirithe trí chothrom iomaíochta sa mhargadh a áirithiú do gach infheisteoir institiúideach.

(40) Maidir leis na leasuithe ar Rialachán (AE) Uimh. 648/2012, níor cheart conarthaí díorthach thar an gcuntar, .i. conarthaí díorthach (“OTC”), a rinne SSPEnna, a bheith faoi réir na hoibleagáide imréitigh, ar an gcoinníoll go gcomhlíonfar coinníollacha áirithe. Is mar sin atá mar gur creidiúnaithe urraithe faoi na socruithe urrúsúcháin iad na contrapháirtithe i gconarthaí díorthach OTC a rinneadh le SSPEnna agus de ghnáth déantar foráil maidir le cosaint leordhóthanach ar riosca creidmheasa contrapháirtithe. Maidir le díorthaigh nár imréitíodh go lárnach, ba cheart struchtúr sonrach socruithe urrúsúcháin agus an chosaint a chuirtear ar fáil leo siúd cheana féin a chur san áireamh agus an leibhéal comhthaobhachta is gá á shocrú.

(41) Tá méid áirithe inmhalartaitheachta idir bannaí faoi chumhdach agus urrúsuithe. Dá bhrí sin, d’fhonn cosc a chur ar an bhféidearthacht saobhadh nó arbatráiste a bheith ann idir úsáid urrúsuithe agus bannaí faoi chumhdach mar gheall ar an gcóir éagsúil a chuirtear ar chonarthaí díorthacha OTC a dhéanann eintitis bannaí faoi chumhdach nó SSPEnna, ba cheart Rialachán (AE) Uimh. 648/2012 a leasú chun comhsheasmhacht a bhaint amach maidir leis an gcóir a chuirtear ar dhíorthaigh a bhaineann le bannaí faoi chumhdach agus bannaí a bhaineann le hurrúsuithe, i ndáil leis an oibleagáid imréitigh agus na ceanglais i dtaca le corrlaigh do chonarthaí díorthach thar an gcuntar nach bhfuil imréitithe go lárnach.

(42) Chun na táillí maoirseachta atá le gearradh ag ÚEUM a chomhchuibhiú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (CFAE) a tharmligean chuig an gCoimisiún maidir le cinéalacha na dtáillí, na nithe as a bhfuil na táillí le híoc, méid na dtáillí agus an bealach ina n-íoctar iad a shonrú tuilleadh. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr (18). Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(43) D’fhonn an ceanglas coinneála riosca a shonrú, chomh maith leis na critéir aonchineálachta agus na neamhchosaintí atá le meas mar neamhchosaintí aonchineálacha faoi na ceanglais maidir le simplíocht a shoiléiriú tuilleadh, agus é á áirithiú ag an am céanna nach mbeadh tionchar diúltach ar urrúsú iasachtaí do FBManna, ba cheart an chumhacht chun caighdeáin theicniúla rialála a ghlacadh a thabhairt chuig an gCoimisiún i dtaca le caighdeáin theicniúla rialála arna bhforbairt ag ÚBE i dtaca leis na módúlachtaí le haghaidh coinneáil riosca, tomhas an leibhéil coinneála, toirmisc áirithe a bhaineann leis an riosca coinnithe, an choinneáil ar bhonn comhdhlúite agus an díolúine i gcás idirbhearta áirithe agus na critéir aonchineálachta agus cé na neamhchosaintí foluiteacha atá le meas mar neamhchosaintí aonchineálacha a shonrú. Ba cheart don Choimisiún na caighdeáin theicniúla rialála sin a ghlacadh trí bhíthin gníomhartha tarmligthe de bhun Airteagal 290 den Chonradh ar Fheidhmiú an Aontais Eorpaigh (CFAE) agus i gcomhréir le hAirteagal 10 go hAirteagal 14 de Rialachán (AE) Uimh. 1093/2010. Ba cheart do ÚEUM dul i ndlúthchomhairle leis an dá ÚEM eile.

(44) D’fhonn rochtain leanúnach, éasca agus saor in aisce infheisteoirí ar fhaisnéis iontaofa maidir le hurrúsuithe a éascú, chomh maith leis na téarmaí a shonrú maidir le hoibleagáid na n-údarás inniúla comhoibriú le chéile agus faisnéis a mhalartú, ba cheart an chumhacht a thabhairt don Choimisiún chun caighdeáin theicniúla rialála arna bhforbairt ag ÚEUM a ghlacadh maidir le faisnéis inchomparáide i dtaca le neamhchosaintí foluiteacha agus tuarascálacha tráthrialta don infheisteoir, liosta na gcríoch dlisteanach ar fúthu a cheadaítear athurrúsuithe, na nósanna imeachta lena ndéanann stórtha urrúsúcháin fíorú ar iomláine agus comhsheasmhacht na mionsonraí a thuairiscítear dóibh, an t-iarratas ar chlárú, an nós imeachta simplithe maidir le síneadh a chur le clárú, mionsonraí an urrúsiathe nach mór a sholáthar ar chúiseanna trédhearcachta, na caighdeáin oibríochtúla a cheanglaítear do bhailiú, comhiomlánú agus cur i gcomparáid na sonraí thar na stórtha urrúsúcháin, an fhaisnéis a bhfuil rochtain ag eintitis ainmnithe uirthi agus na téarmaí agus na coinníollacha faoina bhfuil rochtain dhíreach le fáil, an fhaisnéis atá le soláthar i gcás fógra maidir le hurrúsú, an fhaisnéis atá le soláthar chuig na húdaráis inniúla san iarratas ar údarú fhioraitheora triú páirtí agus an fhaisnéis atá le malartú agus inneachar agus raon feidhme na n-oibleagáidí maidir le fógra a thabhairt. Ba cheart don Choimisiún na caighdeáin threicniúla rialála sin a ghlacadh trí bhíthin gníomhartha tarmligthe de bhun Airteagal 290 den Chonradh ar Fheidhmiú an Aontais Eorpaigh (CFAE) agus i gcomhréir le hAirteagal 10 go hAirteagal 14 de Rialachán (AE) Uimh. 1093/2010. Ba cheart do ÚEUM dul i ndlúthchomhairle leis an dá ÚEM eile.

(45) D’fhonn an próiseas a éascú d’infheisteoirí, tionscnóirí, urraitheoirí agus SSPEnna, ba cheart an chumhacht a thabhairt don Choimisiún freisin caighdeáin theicniúla cur chun feidhme arna bhforbairt ag ÚEUM a ghlacadh i ndáil leis na nithe seo a leanas: na teimpléid atá le húsáid chun faisneis a sholáthar do shealbhóirí suímh uurúsúchain, formáid an iarratais ar stórtha urrúsúcháin a chlárú agus an iarratais ar shíneadh a chur le clárú stór urrúsúcháin, na teimpléid atá le húsáid chun faisnéis a thabhairt don stór urrúsúcháin, agus na réitigh a d’aimsigh bailitheoirí sonraí urrúsúcháin atá ann cheana á gcur san áireamh agus teimpléad na bhfógraí STS lena gcuirfear faisnéis leordhóthanach ar fáil d’infheisteoirí agus údaráis inniúla chun measúnú a dhéanamh ar chomhlíonadh na gceanglas STS. Ba cheart don Choimisiún na caighdeáin threicniúla cur chun feidhme sin sin a ghlacadh trí bhíthin gníomhartha cur chun feidhme de bhun Airteagal 291 den Chonradh ar Fheidhmiú an Aontais Eorpaigh (CFAE) agus i gcomhréir le hAirteagal 15 de Rialachán (AE) Uimh. 1095/2010. Ba cheart do ÚEUM dul i ndlúthchomhairle leis an dá ÚEM eile. Ba cheart do ÚEUM dul i ndlúthchomhairle leis an dá ÚEM eile.

(46) Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach, eadhon creat ginearálta maidir le hurrúsú a leagan síos agus creat sonrach maidir le hurrúsú STS a chruthú i bhfianaise an chaoi a oibríonn margaí urrúsúcháin go domhanda agus an chaoi gur cheart cothrom iomaíochta sa mhargadh inmheánach a áirithiú do gach infheisteoir institiúideach agus do gach eintiteas a bhfuil baint aige le hurrúsú, ach gur féidir, de bharr a bhfairsinge agus a n-éifeachtaí, iad a bhaint amach níos fearr ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach.

(47) Ba cheart feidhm a bheith ag an Rialachán seo maidir le hurrúsuithe a n-eiseofar na hurrúis a bhaineann leo an 1 Eanáir 2019 nó ina dhiaidh sin.

(48) Le haghaidh suíomhanna urrúsúcháin atá gan íoc an 1 Eanáir 2019, ba cheart go mbeadh tionscnóiri, urraitheoirí agus SSPEnna in ann an t_ainmniú “STC” a úsáid ar an gcoinníoll go gcomhlíonann an t-urrúsú ceanglais STC do cheanglais áirithe tráth an fhógra a thabhairt agus do cheanglais eile tráth an tionscanta. Mar sin, ba cheart tionscnóirí, urraitheoirí agus SSPEnna a bheith in ann fógra STS a chur faoi bhráid ÚEUM de bhun an Rialacháin seo. Ba cheart glacadh le haon mhodhnú ina dhiaidh sin ar choinníoll go leanann an t-urrúsú de cheanglais infheidhme uile STS a chomhlíonadh.

(49) Na ceanglais maidir le dícheall cuí a chuirtear i bhfeidhm i gcomhréir le dlí an Aontais mar atá cheana féin roimh dáta theacht i bhfeidhm an Rialacháin seo, ba cheart go leanfadh siad d’fheidhm a bheith acu maidir le hurrúsuithe a eisíodh ar an 1 Eanáir 2011, nó ina dhiaidh sin, agus maidir le hurrúsuithe a eisíodh roimh an 1 Eanáir 2011, i gcás inar cuireadh neamhchosaintí foluiteacha nua leo nó ina n-ionad tar éis an 31 Nollaig 2014. Ba cheart na forálacha ábhartha i Rialachán Tarmligthe (AE) Uimh. 625/2014 ón gCoimisiún (19) lena sonraítear na ceanglais coinneála riosca d’institiúidí creidmheasa agus gnólachtaí infheistíochta de réir bhrí Rialachán (AE) Uimh. 575/2013 ó Pharlaimint na hEorpa agus ón gComhairle (20) leanúint de bheith infheidhme go dtí an tráth a mbeidh feidhm leis na caighdeáin theicniúla rialála maidir le coinneáil riosca de bhun an Rialacháin seo. Ar chúiseanna a bhaineann le cinnteacht dhlíthiúil, maidir le hinstitiúidí creidmheasa nó gnólachtaí infheistíochta, gnóthais árachais, gnóthais ath-árachais agus bainisteoirí cistí infheistíochta malartacha, ba cheart dóibh, i ndáil le suíomhanna urrúsúcháin atá gan íoc ar dháta theacht i bhfeidhm an Rialacháin seo, leanúint de bheith faoi réir Airteagal 405 de Rialachán (AE) Uimh. 575/2013 agus Chaibidil I, II agus III agus Airteagal 22 de Rialachán Tarmligthe (AE) Uimh. 625/2014, Airteagal 254 agus Airteagal 255 de Rialachán Tarmligthe (AE) Uimh. 2015/35 agus Airteagal 51 de Rialachán Tarmligthe (AE) Uimh. 231/2013 (21) faoi seach. D’fhonn a áirithiú go gcomhlíonfaidh tionscnóirí, urraitheoirí agus SSPEnna a n-oibleagáidí trédhearcachta, go dtí go mbeidh feidhm leis na caighdeáin theicniúla rialála atá le glacadh ag an gCoimisiún de bhun an Rialacháin seo, ba cheart an fhaisnéis dá dtagraítear in Iarscríbhinn I go dtí Iarscríbhinn VIII a ghabhann le Rialachán Tarmligthe 2015/3/AE ón gCoimisiún (22) a chur ar fáil go poiblí,

TAR ÉIS AN RIALACHÁN SEO A GHLACADH:

CAIBIDIL 1

FORÁLACHA GINEARÁLTA

Airteagal 1

Ábhar agus raon feidhme

1. Leis an Rialachán seo, leagtar síos creat ginearálta maidir le hurrúsú. Sainmhínítear leis urrúsú agus bunaítear leis ceanglais díchill chuí, ceanglais coinneála riosca agus ceanglais trédhearcachta do pháirtithe a ghlacann páirt in urrúsuithe, critéir le haghaidh creidmheas a dheonú, ceanglais maidir le hurrúsuithe a dhíol le cliaint miondíola, toirmeasc ar athurrúsú, ceanglas le haghaidh SSPEnna mar aon le coinníollacha agus nósanna imeachta do stórtha urrúsúcháin. Chomh maith leis sin, cruthaítear leis creat sonrach maidir le hurrúsú simplí trédhearcach caighdeánaithe (“STS”).

2. Tá feidhm ag an Rialachán seo maidir le hinfheisteoirí institiúideacha agus maidir le tionscnóirí, urraitheoirí, iasachtóirí bunaidh agus eintitis shainchuspóireacha urrúsúcháin.

Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(1) ciallaíonn “urrúsú” idirbheart nó scéim ina ndéantar tráinsiú ar an riosca creidmheasa a bhaineann le neamhchosaint nó comhthiomsú neamhchosaintí, lena mbaineann na tréithe seo a leanas ar fad: (a) braitheann na híocaíochtaí san idirbheart nó sa scéim ar fheidhmíocht na neamhchosanta nó an chomhthiomsaithe neamhchosaintí; (b) is de réir fo-ordú na dtráinsí a shocraítear dáileadh na gcaillteanas ar feadh shaolré leanúnach an idirbhirt nó na scéime; (c) ní chruthaíonn an t-idirbheart nó an scéim neamhchosaintí a bhfuil na saintréithe uile acu a liostaítear in Airteagal 147(8) de Rialachán (AE) Uimh. 575/2013.

(2) ciallaíonn “eintiteas sainchuspóireach urrúsúcháin” nó “SSPE” corparáid, iontaobhas nó eintiteas eile, seachas tionscnóir nó urraitheoir, arna bhunú chun urrúsú amháin nó níos mó a dhéanamh, a bhfuil a ghníomhaíochtaí teoranta do na gníomhaíochtaí sin is iomchuí chun an cuspóir sin a bhaint amach, a bhfuil a struchtúr ceaptha chun oibleagáidí an SSPE a scaradh ó oibleagáidí an tionscnóra;

(3) ciallaíonn “tionscnóir” eintiteas a bhfuil an méid seo a leanas fíor ina leith: (a) bhí sé páirteach é féin nó trí eintitis ghaolmhara, go díreach nó go hindíreach, sa chomhaontú bunaidh a chruthaigh oibleagáidí nó oibleagáidí ionchasacha an fhéichiúnaí, nó an fhéichiúnaí ionchais, as ar tháinig na neamhchosaintí atá á n-urrúsú; nó (b) eintiteas a cheannaíonn neamhchosaintí tríú páirtí ar a chuntas féin agus a dhéanann urrúsú orthu ina dhiaidh sin;

(4) ciallaíonn “ath-urrúsú” urrúsú ina bhfuil ceann amháin ar a laghad de na neamhchosaintí foluiteacha ina suíomh urrúsúcháin;

(5) ciallaíonn “urraitheoir” institiúid chreidmheasa, is cuma an bhfuil sé lonnaithe san Aontas nó nach bhfuil, mar a shainmhínítear í i bpointe (1) d’Airteagal 4(1) de Rialachán (AE) Uimh. 575/2013, nó gnólacht infheistíochta mar a shainmhínítear í i bpointe (1) d’Airteagal 4(1) de Threoir 2014/65/AE seachas tionscnóir: (a) a bhunaíonn agus a bhainistíonn clár páipéar tráchtála sócmhainn-bhunaithe nó urrúsúchán eile a cheannaíonn neamhchosaintí ó eintitis tríú páirtí, nó (b) a bhunaíonn clár páipéar tráchtála sócmhainn-bhunaithe nó urrúsú eile lena gceannaítear neamhchosaintí ó eintitis tríú páirtí agus lena ndéantar bainistiú gníomhach ar phunann ó lá go lá a tharmligean chuig eintiteas atá údaraithe le gníomhaíocht den sórt sin a dhéanamh i gcomhréir le Treoir 2009/65/CE, Treoir 2011/61/AE nó Treoir 2014/65/AE;

(6) ciallaíonn “tráinse” deighleog, arna bunú de réir conartha, den riosca creidmheasa a bhaineann le neamhchosaint nó comhthiomsú neamhchosaintí, i gcás ina mbaineann riosca caillteanais chreidmheasa le suíomh sa deighleog atá níos mó nó níos lú ná an riosca a bhaineann le suíomh den mhéid céanna i ndeighleog eile, gan aird a thabhairt ar chosaint chreidmheasa arna cur ar fáil go díreach ag tríú páirtithe do shealbhóirí suíomh sa deighleog sin nó i ndeighleoga eile;

(7) ciallaíonn “clár páipéar tráchtála sócmhainn-bhunaithe” nó “clár ABCP” clár urrúsúcháin ar i bhfoirm páipéir tráchtála shócmhainn-bhunaithe ag a bhfuil aibíocht tosaigh aon bhliana nó níos lú atá na hurrúis arna n-eisiúint aige den chuid is mó;

(8) ciallaíonn “idirbheart páipéar tráchtála sócmhainn-bhunaithe” nó “idirbheart ABCP” urrúsú faoi chlár ABCP;

(9) ciallaíonn “urrúsú traidisiúnta” urrúsú a bhaineann le haistriú an leasa eacnamaíoch sna neamhchosaintí atá á n-urrúsú trí úinéireacht na neamhchosaintí sin a aistriú ón tionscnóir go SSPE nó trí fho-rannpháirtíocht SSPE i gcás nach ionann na hurrúis a eisíodh agus oibleagáidí íocaíochta an tionscnóra;

(10) ciallaíonn “urrúsú sintéiseach” urrúsú i gcás ina mbaintear aistriú riosca amach trí dhíorthaigh chreidmheasa nó ráthaíochtaí a úsáid, agus ina bhfágtar na neamhchosaintí atá á n-urrúsú mar neamhchosaintí ag an tionscnóir;

(11) ciallaíonn “infheisteoir” duine nádúrtha nó duine dlítheanach a bhfuil suíomh urrúsúcháin ina sheilbh aige;

(12) ciallaíonn ’“infheisteoir institiúideach” infheisteoir ar ceann díobh seo a leanas é: (a) gnóthas árachais mar a shainmhínítear é i bpointe (1) d’Airteagal 13 de Threoir 2009/138/CE; (b) gnóthas athárachais mar a shainmhínítear é i bpointe (4) d’Airteagal 13 de Threoir 2009/138/CE; (c) institiúid le haghaidh soláthar scoir ceirde a thagann faoi raon feidhme Threoir (AE) 2016/2341 ó Pharlaimint na hEorpa agus ón gComhairle (23) i gcomhréir le hAirteagal 2 di, ach amháin sa chás gur roghnaigh Ballstát gan iomlán na Treorach sin, nó codanna de, a chur i bhfeidhm ar an institiúid sin i gcomhréir le hAirteagal 5 den Treoir sin; nó bainisteoir infheistíochta nó eintiteas údaraithe arna cheapadh ag institiúid le haghaidh soláthar scoir ceirde de bhun Airteagal 32 de Threoir (AE) 2016/2341; (d) ciallaíonn bainisteoir ciste infheistíochta malartach (AIFM) mar a shainmhínítear i bpointe (b) d’Airteagal 4(1) de Threoir 2011/61/AE a bhainistíonn agus/nó a mhargaíonn cistí infheistíochta malartacha san Aontas; (e) gnóthas le haghaidh comhinfheistíochta in urrúis inaistrithe (UCITS) mar a shainmhínítear í i bpointe (b) d’Airteagal 2(1)(b) de Threoir 2009/65/CE; (f) UCITS a bhainistítear go hinmheánach, ar cuideachta infheistíochta é a údaráitear i gcomhréir le Treoir 2009/65/CE agus nár ainmnigh cuideachta bainistithe arna húdarú faoin Treoir sin le haghaidh a bhainistithe; (g) institiúid chreidmheasa mar a shainmhínítear í i bpointe (1) d’Airteagal 4(1) de Rialachán (AE) Uimh. 575/2013 chun críocha an Rialacháin sin nó gnólacht infheistíochta mar a shainmhínítear é i bpointe (2) d’Airteagal 4(1) den Rialachán sin;

(13) ciallaíonn “seirbhíseoir” eintiteas a bhainistíonn comhthiomsú d’earraí infhaighte ceannaithe nó na neamhchosaintí creidmheasa foluiteacha ar bhonn laethúil;

(14) ciallaíonn “saoráid leachtachta” an suíomh urrúsúcháin a thagann as comhaontú conarthach le haghaidh cistiú a chur ar fáil chun tráthúlacht sreafaí airgid chuig infheisteoirí a áirithiú;

(15) ciallaíonn “neamhchosaint imrothlach” neamhchosaint lena gceadaítear iarmhéideanna “iasachtaithe” atá gan íoc a luainiú, bunaithe ar a gcuid cinntí iasacht a fháil agus a aisíoc, suas go dtí teorainn chomhaontaithe;

(16) ciallaíonn “urrúsú imrothlach” urrúsú i gcás ina n-imrothlaíonn an struchtúr urrúsúcháin féin trí neamhchosaintí a bheith á gcur leis an gcomhthiomsú neamhchosaintí nó a bheith á mbaint as is cuma cé acu an imrothlaíonn nó nach n-imrothlaíonn na neamhchosaintí;

(17) ciallaíonn “soláthar um luath-amúchadh” clásal conarthach laistigh d’urrúsú de neamhchosaintí imrothlacha nó d’urrúsú imrothlach lena gceanglaítear, i gcás ina dtarlaíonn teagmhais shainithe, go ndéanfar suíomhanna urrúsúcháin infheisteoirí a fhuascailt roimh aibíocht tosaigh luaite na suíomhanna sin;

(18) ciallaíonn “tráinse céadchaillteanais” an tráinse is fo-ordaithe atá ann in urrúsú arb é an chéad tráinse é a thabhóidh caillteanas ar na neamhchosaintí urrúsaithe agus trína soláthraítear cosaint don dara caillteanas, agus nuair is iomchuí, do thráinsí ar chéim níos airde;

(19) ciallaíonn “suíomh urrúsúcháin” neamhchosaint ar urrúsú;

(20) ciallaíonn “iasachtóir bunaidh” eintiteas a thug é féin nó trí eintitis ghaolmhara, go díreach nó go hindíreach, an comhaontú bunaidh i gcrích lenar cruthaíodh oibleagáidí nó oibleagáidí ionchasacha an fhéichiúnaí, nó an fhéichiúnaí ionchais, as ar tháinig na neamhchosaintí atá á n-urrúsú;

(21) ciallaíonn “clár ABCP dá dtugtar lántacaíocht” clár ABCP a dtacaíonn a urraitheoir leis go díreach agus go hiomlán trí shaoráid leachtachta a chur ar fáil do SSPE(nna) lena gcumhdaítear an méid seo a leanas ar fad ar a laghad: (a) rioscaí leachtachta agus creidmheasa uile an chláir ABCP; (b) aon rioscaí caolúcháin ar na neamhchosaintí urrúsaithe; (c) aon chostais eile ar leibhéal an idirbhirt ABCP agus aon chostais eile ar leibhéal an chláir ABCP má tá siad riachtanach chun láníocaíocht aon mhéid faoin ABCP a ráthú don infheisteoir;

(22) ciallaíonn “idirbheart ABCP dá dtugtar lántacaíocht” idirbheart ABCP, ar leibhéal idirbhirt nó ar leibhéal cláir ABCP, dá dtugtar tacaíocht le saoráid leachtachta, lena gcumhdaítear an méid seo a leanas ar fad ar a laghad: (a) gach riosca leachtachta agus creidmheasa an idirbhirt ABCP; (b) aon rioscaí caolúcháin ar na neamhchosaintí urrúsaithe san idirbheart ABCP; (c) aon chostais eile ar leibhéal an idirbhirt ABCP agus aon chostais eile ar leibhéal an chláir ABCP atá riachtanach chun láníocaíocht aon mhéid faoin ABCP a ráthú don infheisteoir;

(23) ciallaíonn “stór urrúsúcháin” duine dlítheanach a dhéanann taifid ar urrúsuithe a bhailiú agus a chothabháil go lárnach. Chun críche Airteagal 10 den Rialachán seo, déanfar tagairtí in Airteagail 61, 64, 65, 66, 73, 78, 79 agus Airteagal 80 de Rialachán (AE) Uimh. 648/2012 do “stór trádála” a fhorléiriú mar thagairtí do “stór urrúsúcháin”.

Airteagal 3

Urrúsuithe a dhíol le cliaint mhiondíola

1. Ní dhéanfaidh díoltóir suíomhanna urrúsúcháin suíomh den sórt sin a dhíol le cliant miondíola, mar a shainmhínítear i bpointe 11 d’Airteagal 4(1) de Threoir 2014/65/AE, ach amháin má chomhlíontar gach ceann de na coinníollacha seo a leanas:

(a) rinne díoltóir an tsuímh urrúsúcháin tástáil oiriúnachta i gcomhréir le hAirteagal 25(2) de Threoir 2014/65/AE;

(b) tá díoltóir an tsuímh urrúsúcháin sásta, ar bhonn na tástála dá dtagraítear i bpointe (a), go bhfuil an suíomh urrúsúcháin oiriúnach don chliant miondíola sin;

(c) déanann díoltóir an tsuímh urrúsúcháin toradh na tástála oiriúnachta in a chur in iúl láithreach don chliant miondíola i dtuarascáil.

2. I gcás ina mbeidh na coinníollacha a leagtar amach i mír 1 á gcomhlíonadh agus nach mó ná EUR 500 000 punann ionstraime airgeadais an infheisteora miondíola sin, áiritheoidh an díoltóir, ar bhonn na faisnéise a sholáthróidh an cliant miondíola i gcomhréir le mír 3, nach ndéanfaidh an cliant miondíola méid comhiomlán níos mó ná 10 % de phunann ionstraime airgeadais an chliaint sin a infheistiú i suíomhanna urrúsúcháin, agus gurb ionann an t-íosmhéid tosaigh a dhéantar a infheistiú i suíomh urrúsúcháin amháin nó níos mó agus EUR 10 000.

3. Soláthróidh an cliant miondíola faisnéis chruinn don díoltóir maidir le punann ionstraime airgeadais an chliaint, lena n-áirítear aon infheistíocht i suíomhanna urrúsúcháin.

4. Chun críocha mhír 2 agus mhír 3, áireofar i bpunann ionstraime airgeadais an chliaint miondíola taiscí in airgead tirim agus ionstraimí airgeadais, ach eiseofar aon ionstraim airgeadais a tugadh mar chomhthaobhacht.

Airteagal 4

Ceanglais ar SSPEnna

Ní bhunófar SSPEnna i dtríú tír a bhfuil féidhm ag aon cheann díobh seo a leanas ina leith:

(a) liostaíonn an FATF an tríú tír mar dhlínse ardriosca neamh-chomhoibríoch;

(b) Níor shínigh an tríú tír comhaontú le Ballstát le háirithiú go gcomhlíonann an tríú tír sin na caighdeáin dá bhforáiltear in Airteagal 26 de Shamhailchoinbhinsiún Cánach na hEagraíochta um Chomhar agus Forbairt Eacnamaíochta (ECFE) maidir le hIoncam agus le Caipiteal nó i Samhail-chomhaontú ECFE um Malartú Faisnéise maidir le Cúrsaí Cánach, agus go n-áirithíonn sí malartú éifeachtach faisnéise maidir le cúrsaí cánach, lena n-áirítear aon chomhaontuithe cánach iltaobhacha.

CAIBIDIL 2

FORÁLACHA ATÁ INFHEIDHME MAIDIR LE GACH URRÚSÚ

Airteagal 5

Ceanglais an díchill chuí i gcomhair infheisteoirí institiúideacha

1. Sula mbeidh suíomh urrúsúcháin aige, déanfaidh infheisteoir institiúideach, seachas an tionscnóir, an t-urraitheoir nó an t-iasachtóir bunaidh, an méid seo a leanas a fhíorú:

(a) i gcás nach institiúid chreidmheasa ná gnólacht infheistíochta é an tionscnóir nó an t-iasachtóir bunaidh atá bunaithe san Aontas, faoi mar a shainmhínítear institiúid chreidmheasa agus gnólacht infheistíochta i bpointe (1) agus i bpointe (2) d’Airteagal 4(1) de Rialachán (AE) Uimh. 575/2013, go ndeonaíonn an tionscnóir nó an t-iasachtóir bunaidh na creidmheasanna ar fad as a n-eascraíonn na neamhchosaintí forluiteacha ar bhonn critéir fhónta dhea-shainithe agus ar bhonn próisis shoiléire maidir le formheas, leasú, athnuachan agus maoiniú na gcreidmheasanna sin agus go bhfuil córais éifeachtacha ann chun na critéir sin agus na próisis sin a chur i bhfeidhm i gcomhréir le hAirteagal 9(1) den Rialachán seo;

(b) i gcás ina bhfuil an tionscnóir nó an t-iasachtóir bunaidh bunaithe i dtríú tír, go ndeonaíonn an tionscnóir nó an t-iasachtóir bunaidh na creidmheasanna ar fad as a n-eascraíonn na neamhchosaintí forluiteacha ar bhonn critéir fhónta dhea-shainithe agus ar bhonn próisis shoiléire maidir le formheas, leasú, athnuachan agus maoiniú na gcreidmheasanna sin agus go bhfuil córais éifeachtacha ann chun na critéir agus na próisis sin a chur i bhfeidhm chun a áirithiú go ndéantar creidmheas a dheonú ar bhonn measúnú críochnúil ar acmhainneacht creidmheasa an fhéichiúnaí;

(c) i gcás ina bhfuil an tionscnóir, an t-urraitheoir nó an t-iasachtóir bunaidh bunaithe san Aontas, go gcoinníonn sé ar bhonn leanúnach glanleas eacnamaíoch ábhartha i gcomhréir le hAirteagal 6 agus go gcuirtear an choinneáil riosca in iúl don infheisteoir institiúideach i gcomhréir le hAirteagal 7;

(d) i gcás ina bhfuil an tionscnóir, an t-urraitheoir, nó an t-iasachtóir bunaidh bunaithe i dtríú tír, go gcoinníonn sé ar bhonn leanúnach glanleas eacnamaíoch ábhartha nach mbeidh, i gcás ar bith, níos lú ná 5 % arna shocrú i gcomhréir le hAirteagal 6 agus go gcuireann sé an choinneáil riosca in iúl d’infheisteoirí institiúideacha;

(e) go mbeidh an fhaisnéis a cheanglaítear le hAirteagal 7 curtha ar fáil ag an tionscnóir, ag an urraitheoir nó ag an SSPE, nuair is infheidhme, i gcomhréir leis an minicíocht agus leis na módúlachtaí dá bhforáiltear san Airteagal sin.

2. De mhaolú ar mhír 1, i ndáil le hidirbhearta ABCP dá dtugtar lántacaíocht, beidh feidhm ag an gceanglas a shonraítear i bpointe (a) de mhír 1 maidir leis an urraitheoir. Is é an t-urraitheoir a fhíoróidh go ndéanann an tionscnóir nó an t-iasachtóir bunaidh nach institiúid chreidmheasa nó gnólacht infheistíochta é na creidmheasanna uile a dheonú ar bhonn critéir fhónta dhea-shainithe agus ar bhonn próisis shoiléire maidir le formheas, leasú, athnuachan agus maoiniú na gcreidmheasanna sin agus go bhfuil córais éifeachtacha ann chun na critéir agus na próisis sin a chur i bhfeidhm i gcomhréir le hAirteagal 9(1).

3. Sula mbeidh suíomh urrúsúcháin aige, déanfaidh infheisteoir institiúideach, seachas an tionscnóir, an t-urraitheoir nó an t-iasachtóir bunaidh, dícheall cuí ionas go mbeidh sé in ann na rioscaí a bhaineann leis an suíomh a mheasúnú. Sa mheasúnú sin measfar ar a laghad an méid seo a leanas:

(a) saintréithe riosca an tsuímh urrúsúcháin aonair agus na neamhchosaintí foluiteacha;

(b) gnéithe struchtúracha uile an urrúsaithe a bhféadfadh tionchar ábhartha a bheith acu ar fheidhmíocht an tsuímh urrúsúcháin, lena n-áirítear na tosaíochtaí conarthacha íocaíochta agus an tosaíocht maidir le truicir atá bainteach le híocaíocht, feabhsuithe creidmheasa, feabhsuithe leachtachta, truicir maidir leis an margadhluach, agus sainmhínithe ar mhainneachtain a bhaineann go sainiúil le hidirbhearta;

(c) maidir le hurrúsú ar fógraíodh go raibh sé STS i gcomhréir le hAirteagal 27, go gcomhlíonann an t-urrúsú sin na ceanglais dá bhforáiltear in Airteagal 19 go dtí Airteagal 22 nó in Airteagal 23 go hAirteagal 26, agus in Airteagal 27. Féadfaidh infheisteoirí institiúideacha iontaoibh iomchuí a chur san fhógra STS de bhun Airteagal 14(1) agus san fhaisnéis arna nochtadh ag an tionscnóir, ag an urraitheoir agus ag an SSPE maidir le comhlíonadh na gceanglas STS, gan bheith ag brath go meicníoch ar an bhfógra sin nó ar an bhfaisnéis sin, agus gan bheith ag brath orthu sin amháin.

D’ainneoin phointe (a) agus do phointe (b) den chéad fhomhír, i gcás clár ABCP dá dtugtar lántacaíocht, breathnóidh infheisteoirí institiúideacha sna páipéir tráchtála a d’eisigh an clár ABCP sin ar ghnéithe an chláir ABCP agus ar an tacaíocht leachtachta iomlán.

4. Déanfaidh infheisteoir institiúideach, seachas an tionscnóir, an t-urraitheoir nó an t-iasachtóir bunaidh, a bhfuil suíomh urrúsúcháin aige, an méid seo a leanas ar a laghad:

(a) bunóidh siad nósanna imeachta cuí agus comhréireacha i scríbhinn, atá coibhéiseach i ndáil le próifíl riosca an tsuímh urrúsúcháin, agus, i gcás inarb ábhartha, le leabhar trádála agus le leabhar neamhthrádála an infheisteora institiúidigh, d’fhonn faireachán a dhéanamh, ar bhonn leanúnach, ar chomhlíonadh mhír 1 agus mhír 3 agus ar fheidhmíocht an tsuímh urrúsúcháin agus ar na neamhchosaintí foluiteacha. Nuair is ábhartha i ndáil leis na hurrúsúcháin agus na neamhchosaintí foluiteacha, áireofar leis na nósanna imeachta i scríbhinn sin faireachán ar an gcineál neamhchosanta, an céatadán de na hiasachtaí atá níos mó ná 30, 60 agus 90 lá thar téarma, rátaí mainneachtana, rátaí réamhíocaíochta, iasachtaí atá á bhforiamh, rátaí téarnaimh, athcheannach, modhnuithe ar iasachtaí, sosanna íocaíochta, cineál comhthaobhachta agus áitíocht na comhthaobhachta, agus dáileadh minicíochta na scór creidmheasa nó modhanna eile chun acmhainneacht creidmheasa a thomhas thar neamhchosaintí foluiteacha, éagsúlú tionscail agus tíreolaíoch, dáileadh minicíochta na gcóimheasa iasachta i gcoinne luacha le bandaleithid a éascaíonn anailís íogaireachta leormhaith. I gcás inar urrúsuithe iontu féin iad na neamhchosaintí foluiteacha, mar a cheadaítear faoi Airteagal 8, déanfaidh infheisteoirí institiúideacha faireachán freisin ar na neamhchosaintí a fholuíonn na suíomhanna sin;

(b) i gcás urrúsaithe seachas clár ABCP dá dtugtar lántacaíocht, déanfaidh siad tástálacha struis go rialta ar na sreafaí airgid agus ar na luachanna comhthaobhachta a thacaíonn leis na neamhchosaintí foluiteacha, nó, in éagmais sonraí leordhóthanacha maidir le sreafai airgid agus luachanna comhthaobhachta, tástálacha struis ar thoimhdí caillteanais, agus cineál, scála agus castacht riosca an tsuímh urrúsúcháin á gcur san áireamh;

(c) i gcás clár ABCP dá dtugtar lántacaíocht, déanfaidh siad tástálacha struis go rialta ar shócmhainneacht agus leachtacht an urraitheora;

(d) áiritheoidh siad go ndéantar tuairisciú inmheánach dá chomhlacht bainistithe sa dóigh is go bhfuil an comhlacht bainistithe ar an eolas faoi na rioscaí ábhartha a eascraíonn as an suíomh urrúsúcháin agus sa dóigh is go ndéantar bainistiú leordhóthanach ar na rioscaí sin;

(e) arna iarraidh sin, beidh siad in ann a léiriú dá údaráis inniúl,arna iarraidh sin, go bhfuil tuiscint chuimsitheach chruinn aige ar an suíomh urrúsúcháin agus ar neamhchosaintí foluiteacha an tsuímh sin agus go bhfuil beartais agus nósanna imeachta i scríbhinn curtha chun feidhme aige maidir le bainistiú riosca an tsuímh urrúsúcháin agus maidir le taifid a choinneáil i ndáil leis na fíorúcháin agus leis an dícheall cuí i gcomhréir le mír 1 agus le mír 2 agus maidir le haon fhaisnéis ábhartha eile; agus

(f) i gcás neamhchosaintí ar chlár ABCP dá dtugtar lántacaíocht, a bheith in ann a thaispeáint dá údaráis inniúla, arna iarraidh sin, go bhfuil tuiscint bheacht chuimsitheach aige ar cháilíocht chreidmheasa an urraitheora agus ar théarmaí na saoráide leachtachta a chuirtear ar fáil.

5. Gan dochar do mhír 1 go dtí mír 4 den Airteagal seo, i gcás neamhchosaintí ar idirbhearta ABCP dá dtugtar lántacaíocht, a bheith in ann a thaispeáint don údarás inniúil, arna iarraidh sin, go bhfuil tuiscint bheacht chuimsitheach acu ar cháilíocht chreidmheasa an urraitheora agus ar théarmaí na saoráide leachtachta a chuirtear ar fáil, i gcás gach ceann dá suíomhanna urrúsúcháin ABCP. I gcás ina n-ordaítear don infheisteoir institiúideach faoin mhír seo oibleagáidí infheisteoir institiúideach eile a chomhlíonadh agus go mainneoidh sé déanamh amhlaidh, áiritheoidh na Ballstáit go bhféadfar smachtbhanna ar bith faoi Airteagal 32 agus Airteagal 33, go bhféadfar é a fhorchur ar an bpáirtí is bainisteoir agus ní ar an infheisteoir institiúideach atá neamhchosanta ar an urrúsú.

Airteagal 6

Rioscaí a choinneáil

1. Déanfaidh an tionscnóir, an t-urraitheoir, nó an t-iasachtóir bunaidh glanleas eacnamaíoch ábhartha san urrúsú nach lú ná 5 % a choinneáil ar bhonn leanúnach.Déanfar an leas sin a thomhas tráth an tionscanta agus cinnfear é de réir luach barúlach na n-ítimí atá lasmuigh den chlár comhardaithe. I gcás nár chomhaontaigh an tionscnóir, an t-urraitheoir nó an t-iasachtóir bunaidh eatarthu cé acu a choinneoidh an glanleas eacnamaíoch ábhartha, is é an tionscnóir a choinneoidh an glanleas eacnamaíoch ábhartha sin. Ní dhéanfar na ceanglais choinneála a bhaineann le haon urrúsú faoi leith a chur i bhfeidhm níos mó ná uair amháin. Ní dhéanfar an glanleas eacnamaíoch ábhartha a roinnt idir cineálacha éagsúla coinneálaithe ná ní bheidh sé faoi réir aon mhaolaithe riosca creidmheasa ná fálaithe.

Chun críocha an Airteagail seo, ní mheasfar gur tionscnóir eintiteas má bunaíodh an t-eintiteas nó má tá sé ag feidhmiú chun neamhchosaintí a urrúsú agus chun na críche sin amháin.

2. Ní roghnóidh tionscnóirí sócmhainní le haistriú chuig an SSPE leis an aidhm go gcuirtear caillteanais ar na sócmhainní atá á n-aistriú chuig an SSPE, a dhéantar a thomhas thar shaolré an idirbhirt, nó thar uastréimhse 4 bliana i gcás idirbhirt le saolré níos faide ná 4 bliana, atá níos airde ná na caillteanais thar an tréimhse chéanna ar shócmhainní inchomparáide ar chlár comhardaithe an tionscnóra. I gcás ina bhfaigheann an t-údarás inniúil fianaise a thugann le tuiscint gur tharla sárú ar an toirmeasc sin, déanfaidh an t-údarás inniúil feidhmíocht na sócmhainní a aistríodh chuig an SSPE agus sócmhainní inchomparáide ar chlár comhardaithe an tionscnóra a fhiosrú. Más rud e go bhfuil feidhmíocht na sócmhainní a aistríodh i bhfad níos ísle ná na sócmhainní inchomparáide ar chlár comhardaithe an tionscnóra mar thoradh ar rún an tionscnóra, déanfaidh an t-údarás inniúil smachtbhanna a fhorchur de bhun Airteagal 32 agus Airteagal 33.

3. An méid seo a leanas amháin a bheidh cáilithe mar choinneáil nach lú ná 5 % de ghlanleas eacnamaíoch ábhartha de réir bhrí mhír 1:

(a) coinneáil nach lú ná 5 % de luach ainmniúil gach ceann de na tráinsí arna ndíol nó arna n-aistriú chuig na hinfheisteoirí;

(b) i gcás urrúsuithe imrothlacha nó urrúsuithe neamhchosaintí imrothlacha, coinneáil leas an tionscnóra nach lú ná 5 % de luach ainmniúil gach ceann de na neamhchosaintí urrúsaithe;

(c) coinneáil neamhchosaintí arna roghnú go randamach, atá coibhéiseach le méid nach lú ná 5 % de luach ainmniúil na neamhchosaintí urrúsaithe, sa chás ina mbeadh neamhchosaintí neamhurrúsaithe den sórt sin urrúsaithe laistigh den urrúsú in imthosca eile, ar an gcoinníoll nach lú ná 100 líon na neamhchosaintí a d’fhéadfadh a bheith urrúsaithe tráth an tionscanta;

(d) coinneáil an tráinse céadchaillteanais agus, más gá, i gcás nach 5 % de luach ainmniúil na neamhchosaintí urrúsaithe í an choinneáil sin, coinneáil tráinsí eile a bhfuil an phróifíl riosca chéanna nó próifíl riosca níos déine acu ná iad sin a aistrítear chuig infheisteoirí nó a dhíoltar leo agus nach dtiocfaidh in aibíocht níos luaithe ná na cinn sin a aistrítear chuig infheisteoirí nó a dhíoltar leo, ionas nach lú an choinneáil ina hiomlán ná 5 % de luach ainmniúil na neamhchosaintí urrúsaithe; nó nó

(e) coinneáil neamhchosanta céadchaillteanais nach lú ná 5 % de gach neamhchosaint urrúsaithe san urrúsú.

4. I gcás ina ndéanann cuideachta sealbhaíochta airgeadais mheasctha atá bunaithe san Aontas de réir Threoir 2002/87/CE ó Pharlaimint na hEorpa agus ón gComhairle (24), máthairinstitiúid nó cuideachta sealbhaíochta airgeadais atá bunaithe san Aontas, nó ceann dá cuid fochuideachtaí de réir bhrí Rialachán Tarmligthe (AE) Uimh. 575/2013, go ndéanann sí, mar thionscnóir nó mar urraitheoir, urrúsú ar neamhchosaintí ó cheann amháin nó níos mó d’institiúidí creidmheasa, de ghnólachtaí infheistíochta nó d’institiúidí airgeadais eile a áirítear faoi raon feidhme na maoirseachta a dhéantar ar bhonn comhdhlúite, féadfar na ceanglais dá dtagraítear i mír 1 a chomhlíonadh ar bhonn chás comhdhlúite na máthairinstitiúide, na cuideachta sealbhaíochta airgeadais, nó na cuideachta sealbhaíochta airgeadais measctha lena mbaineann agus atá bunaithe san Aontas.

Ní bheidh feidhm ag an gcéad fhomhír ach amháin i gcás ina gcloíonn na hinstitiúidí creidmheasa, gnólachtaí infheistíochta nó institiúidí airgeadais a chruthaigh na neamhchosaintí urrúsaithe leis na ceanglais atá leagtha amach in Airteagal 79 de Threoir 2013/36/AE ó Pharlaimint na hEorpa agus ón gComhairle (25) agus i gcás inagcuireann siad an fhaisnéis is gá chun na ceanglais dá bhforáiltear in Airteagal 5 den Rialachán seo a chomhlíonadh ar fáil in am trátha don tionscnóir nó don urraitheoir agus do mháthairinstitiúid chreidmheasa an Aontais, don chuideachta sealbhaíochta airgeadais nó do chuideachta sealbhaíochta airgeadais mheasctha atá bunaithe san Aontas.

5. Ní bheidh feidhm ag mír 1 i gcás inar neamhchosaintí maidir leo seo a leanas iad na neamhchosaintí urrúsaithe i gceist nó inar neamhchosaintí iad atá ráthaithe go hiomlán, go neamhchoinníollach agus go neamh-inchúlghairthe:

(a) ag rialtais láir nó bainc cheannais;

(b) ag rialtais réigiúnacha, údaráis áitiúla agus eintitis de chuid na hearnála poiblí, sna Ballstáit, de réir bhrí phointe (8) d’Airteagal 4(1) de Rialachán (AE) Uimh. 575/2013;

(c) ag institiúidí dá sanntar ualú riosca 50 % nó níos lú faoi Chuid a Trí, Teideal II, Caibidil 2 de Rialachán (AE) Uimh. 575/2013;

(d) ag bainc náisiúnta le haghaidh spreagtha nó institiúidí de réir bhrí phointe (3) d’Airteagal 2 de Rialachán (AE) Uimh. 2015/1017 ó Pharlaimint na hEorpa agus ón gComhairle (26); nó

(e) ag na bainc forbartha iltaobhacha atá liostaithe in Airteagal 117 de Rialachán (AE) Uimh. 575/2013.

6. Ní bheidh feidhm ag mír 1 maidir le hidirbhearta atá bunaithe ar innéacs soiléir, trédhearcach, inrochtana, i gcás ina bhfuil na heintitis tagartha fholuiteacha comhionann leo sin atá ar áireamh in innéacs eintiteas a dhéantar a thrádáil go forleathan, nó i gcás inar urrúis intrádála eile iad seachas suíomhanna urrúsúcháin.

7. Forbróidh an ÚBE, i ndlúthchomhar leis an ÚEUM agus leis an Údarás Eorpach um Árachas agus Pinsin Cheirde (ÚEÁPC) a bunaíodh le Rialachán (AE) Uimh. 1094/2010 ó Pharlaimint na hEorpa agus ón gComhairle (27), dréachtchaighdeáin theicniúla rialála chun an ceanglas maidir le coinneáil riosca a shonrú ar bhealach níos mionsonraithe, go háirithe i ndáil leis na nithe seo a leanas:

(a) na módúlachtaí a bhaineann le riosca a choinneáil de bhun mhír 3, lena n-áirítear comhlíontacht trí chineál sintéiseach nó teagmhasach coinneála;

(b) leibhéal na coinneála dá dtagraítear i mír 1 a thomhas;

(c) fálú nó díol an leasa atá á choinneáil a thoirmeasc;

(d) na coinníollacha a bhaineann le coinneáil ar bhonn comhdhlúite i gcomhréir le mír 4;

(e) na coinníollacha a bhaineann le hidirbhearta a dhíolmhú bunaithe ar innéacs soiléir, trédhearcach, inrochtana dá dtagraítear i mír 6.

Cuirfidh ÚBE na dréachtchaighdeáin theicniúla rialála sin faoi bhráid an Choimisiúin faoin18 Iúil 2018.

Tugtar de chumhacht don Choimisiún an Rialachán seo a fhorlíonadh trí na caighdeáin theicniúla rialála dá dtagraítear sa mhír seo a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1093/2010.

Airteagal 7

Ceanglais trédhearcachta do thionscnóirí, d’urraitheoirí agus do SSPEnna

1. I gcomhréir le mír 2 den Airteagal seo, cuirfidh tionscnóir, urraitheoir agus SSPE aon urrúsaithe an fhaisnéis seo a leanas ar fáil do shealbhóirí suímh urrúsúcháin, do na húdaráis inniúla dá dtagraítear in Airteagal 29 den Rialachán seo agus, arna iarraidh sin, d’infheisteoirí ionchasacha:

(a) faisnéis maidir leis na neamhchosaintí foluiteacha ar bhonn ráithiúil, nó, i gcás ABCP, faisnéis maidir leis na hearraí infhaighte foluiteacha nó na héilimh chreidmheasa fholuiteacha ar bhonn míosúil;

(b) an doiciméadacht fholuiteach eile ar fad atá riachtanach chun an t-idirbheart a thuiscint, lena n-áirítear, ach gan a bheith teoranta do na doiciméid seo a leanas, i gcás inarb infheidhme: (i) an doiciméad tairisceana deiridh nó an réamheolaire tairisceana deiridh mar aon le doiciméid a bhaineann le dúnadh an idirbhirt, cé is moite de thuairimí dlíthiúla; (ii) i gcás urrúsú traidisiúnta, an comhaontú maidir le sócmhainní a dhíol, an comhaontú maidir le sannadh, nuachan nó aistriú agus aon ráiteas muiníne ábhartha; (iii) na comhaontuithe maidir le díorthaigh agus na comhaontuithe maidir le ráthaíochtaí, mar aon le haon doiciméid ábhartha maidir le socruithe i dtaobh soláthair urrúis chomhthaobhaigh i gcás inar neamhchosaintí de chuid an tionscnóra i gcónaí iad na neamhchosaintí atá a n-urrúsú; (iv) na comhaontuithe maidir le seirbhísiú, seirbhísiú cúltaca, riarachán agus bainistiú airgid; (v) an gníomhas iontaobhais, an gníomhas gealltáin, an comhaontú gníomhaireachta, an comhaontú bainc maidir leis an gcuntas, an conradh maidir le hinfheistíocht ráthaithe, na téarmaí ionchorpraithe, máistirchreat iontaobhais nó máistir-chomhaontú maidir le sainmhínithe, nó doiciméadacht dhlíthiúil eile a bhfuil stádas coibhéiseach dlí aici; agus (vi) aon chomhaontuithe ábhartha idir creidiúnaithe, doiciméadacht faoi dhíorthaigh, comhaontuithe maidir le hiasachtaí fo-ordaithe, comhaontuithe maidir le hiasachtaí do ghnólachtaí nuathionscanta agus comhaontuithe maidir le saoráidí leachtachta; Áireofar cur síos mionsonraithe ar ord tosaíochta íocaíochtaí an urrúsaithe ar an doiciméadacht fholuiteach sin;

(c) i gcás nár dréachtaíodh réamheolaire i gcomhréir le Treoir 2003/71/CE ó Pharlaimint na hEorpa agus ón gComhairle (28), achoimre ar na hidirbhearta nó forléargas ar phríomhghnéithe an urrúsaithe, lena n-áirítear, nuair is infheidhme: (i) mionsonraithe maidir le struchtúr an idirbhirt, lena n-áirítear na léaráidí struchtúir lena dtugtar forléargas ar an idirbheart, ar na sreafaí airgid agus ar an struchtúr úinéireachta; (ii) mionsonraithe maidir le saintréithe na neamhchosanta, na sreafaí airgid, an chascáid chaillteanais, feabhsú creidmheasa agus gnéithe den tacaíocht leachtachta; (iii) mionsonraithe maidir le cearta vótála shealbhóirí suíomhanna urrúsúcháin agus an caidreamh atá acu le creidiúnaithe urraithe eile; agus (iv) liosta de na truicir agus na teagmhais ar fad dá dtagraítear sna doiciméid a sholáthraítear i gcomhréir le pointe (b), ar truicir agus teagmhais iad a bhféadfadh tionchar ábhartha a bheith acu ar fheidhmíocht an tsuímh urrúsúcháin;

(d) i gcás urrúsuithe STS, an fógra STS dá dtagraítear in Airteagal 27;

(e) tuarascálacha ráithiúla don infheisteoir, nó, i gcás ABCP, tuarascálacha míosúla don infheisteoir, ina sonraítear an méid seo a leanas: (i) na sonraí ábhartha go léir maidir le cáilíocht an chreidmheasa agus feidhmíocht na neamhchosaintí foluiteacha; (ii) faisnéis faoi theagmhais a thruicearaíonn athruithe ar ord tosaíochta na n-íocaíochtaí nó athsholáthar contrapháirtithe uaidh; agus, i gcás urrúsú nach idirbheart ABCP é, sonraí maidir leis na sreafaí airgid arna nginiúint trí na neamhchosaintí foluiteacha agus trí dhliteanais an urrúsaithe; (iii) faisnéis faoin riosca arna choinneáil, lena n-áirítear faisnéis a léiríonn na modúlachtaí a cuireadh i bhfeidhm as measc na modúlachtaí dá bhforáiltear in Airteagal 6(3), i gcomhréir le hAirteagal 6.

(f) aon fhaisnéis ón taobh istigh a bhaineann leis an urrúsú a bhfuil oibleagáid ar an tionscnóir, ar an urraitheoir nó ar SSPE í a chur ar fáil don phobal i gcomhréir le hAirteagal 17 de Rialachán (AE) Uimh. 596/2014 ó Pharlaimint na hEorpa agus ón gComhairle (29) maidir le déileáil chos istigh agus cúbláil mhargaidh;

(g) i gcás nach bhfuil feidhm ag pointe (f), aon teagmhas suntasach amhail: (i) sárú ábhartha ar na hoibleagáidí dá bhforáiltear sna doiciméid a chuirtear ar fáil i gcomhréir le pointe (b), lena n-áirítear aon leigheas, tarscaoileadh nó toiliú arna ndéanamh ina dhiaidh sin i ndáil le sárú den sórt sin; (ii) athrú ar na gnéithe structúracha a bhféadfadh tionchar ábhartha a bheith acu ar fheidhmíocht an urrúsaithe; (iii) athrú ar shaintréithe riosca an urrúsaithe nó ar shaintréithe riosca na neamhchosaintí foluiteacha a bhféadfadh tionchar ábhartha a bheith acu ar fheidhmíocht an urrúsaithe; (iv) i gcás urrúsuithe STS, mura gcomhlíonann an t-urrúsú na ceanglais STS a thuilleadh nó má dhéanann na húdaráis inniúla bearta feabhais nó bearta riaracháin; (v) aon leasú ábhartha ar dhoiciméid idirbhirt.

Cuirfear an fhaisnéis a luaitear i bpointe (b), i bpointe (c) agus i bpointe (d) den chéad fhomhír ar fáil roimh an bpraghsáil.

Cuirfear an fhaisnéis a luaitear i bpointe (a) agus i bpointe (e) den chéad fhomhír ar fáil i gcomhthráth gach ráithe, mí ar a dhéanaí tar éis an dáta dlite i gcomhair íocaíocht úis nó, i gcás idirbhearta ABCP, ar a dhéanaí mí tar éis dheireadh na tréimhse a chlúdaítear leis an tuarascáil.

I gcás ABCP, déanfar an fhaisnéis a luaitear i bpointe (a), i bpointe (c)(ii) agus i bpointe (e)(i) den chéad fhomhír a chur ar fáil i bhfoirm chomhiomlán do shealbhóirí suímh urrúsúcháin agus, arna iarraidh sin, d’infheisteoirí ionchasacha. Déanfar sonraí ar leibhéal an iasachta a chur ar fáil don urraitheoir agus, arna iarraidh sin, do na húdaráis inniúla.

Gan dochar do Rialachán (AE) Uimh. 596/2014, cuirfear an fhaisnéis a luaitear i bpointe (f) agus i bpointe (g) den chéad fhomhír ar fáil gan mhoill.

Agus iad ag cloí leis an mír seo, comhlíonfaidh tionscnóir, urraitheoir agus SSPE aon urrúsaithe an dlí náisiúnta agus dlí an Aontais lena rialaítear an chosaint a thugtar maidir le rúndacht na faisnéise agus maidir leis an bpróiseáil a dhéantar ar shonraí pearsanta ionas nach sárófar aon dlí den sórt sin agus maidir le haon oibleagáid rúndachta a bhaineann leis an gcustaiméir, leis an iasachtóir bunaidh nó le faisnéis don fhéichiúnaí, mura bhfuil faisnéis rúnda den chineál sin gan ainm nó comhiomlánaithe.

Go háirithe, maidir leis an bhfaisnéis dá dtagraítear i bpointe (b) den chéad fhomhír, féadfaidh an tionscnóir, an t-urraitheoir agus an SSPE achoimre ar na doiciméid lena mbaineann a chur ar fáil.

Beidh na húdaráis inniúla dá dtagraítear in Airteagal 29 in ann a iarraidh go gcuirfear faisnéis rúnda den chineál sin ar fáil dóibh chun go bhféadfaidh siad a gcúraimí faoin Rialachán seo a chomhlíonadh.

2. Ainmneoidh tionscnóir, urraitheoir agus SSPE aon urrúsaithe, as a measc féin, eintiteas amháin chun na ceanglais maidir le faisnéis a chomhlíonadh de bhun phointe (a),(b), (d), (e), (f), (g) den chéad fhomhír de mhír 1.

Cuirfidh an t-eintiteas a ainmníodh i gcomhréir leis an gcéad hfomhír faisnéis le haghaidh idirbheart urrúsúcháin ar fáil trí bhíthin stór urrúsúcháin.

Ní bheidh feidhm ag na hoibleagáidí dá dtagraítear sa dara fomhír ná sa cheathrú fomhír maidir le hurrúsuithe i gcás nach bhfuil gá le réamheolaire a dhréachtú i gcomhréir le Treoir 2003/71/CE.

I gcás nach gcláraítear stór urrúsúcháin i gcomhréir le Airteagal 10, cuirfidh an t-eintiteas a ainmníodh chun na ceanglais a leagtar amach i mír 1 den Airteagal seo a chomhlíonadh an fhaisnéis ar fáil ar shuíomh gréasáinarb amhlaidh;

(a) go n-áireofar ann córas dea-fheidhmiúil um rialú cáilíochta na sonraí;

(b) go mbeidh sé faoi réir na gcaighdeán iomchuí rialachais agus go mbeidh struchtúr eagraíochtúil cuí i bhfeidhm agus á chothabháil chun leanúnachas agus feidhmiú ordúil an tsuímh gréasáin a áirithiú;

(c) go mbeidh sé faoi réir córais, rialuithe agus nósanna imeachta iomchuí lena sainaithneofar gach foinse ábhartha riosca oibriúcháin;

(d) go n-áireofar ann córais chun cosaint agus sláine na faisnéise a fhaightear a áirithiú agus chun taifeadadh pras na faisnéise sin a áirithiú; agus

(e) go bhfágfaidh sé go mbeidh sé indéanta an fhaisnéis a choinneáil ann ar feadh 5 bliana ar a laghad tar éis dháta aibíochta an urrúsaithe.

Sonrófar sa doiciméadacht maidir leis an urrúsú cén t-eintiteas atá freagrach as an bhfaisnéis a thuairisciú agus an stór urrúsúcháin ina gcuirtear an fhaisnéis ar fáil.

3. Forbróidh ÚEUM, i ndlúthchomhar le ÚBE agus ÚEÁPC, dréachtchaighdeáin theicniúla rialála chun an fhaisnéis a shonrú a chuirfidh an tionscnóir, an t-urraitheoir agus SSPE ar fáil d’fhonn a n-oibleagáidí faoi phointe (a) agus faoi phointe (e) den chéad fhomhír de mhír 1 a chomhlíonadh, agus formáid na faisnéise sin trí theimpléid chaighdeánaithe, agus na nithe seo a leanas á gcur san áireamh: úsáideacht na faisnéise do shealbhóir an tsuímh urrúsúcháin, cé acu an de chineál gearrthéarmach é an suíomh urrúsúcháin nó nach ea, agus, i gcás idirbheart ABCP, cé acu an bhfuil urraitheoir ag tacú leis ina iomláine nó nach bhfuil;

Cuirfidh ÚEUM na dréachtchaighdeáin theicniúla rialála sin faoi bhráid an Choimisiúin faoin18 Eanáir 2019.

Tugtar de chumhacht don Choimisiún an Rialachán seo a fhorlíonadh trí na caighdeáin theicniúla rialála dá dtagraítear sa mhír seo a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

4. D’fhonn coinníollacha aonfhoirmeacha a áirithiú don fhaisneis a bheidh le sonrú i gcomhréir le mír 3, forbróidh ÚEUM, i ndlúthchomhar le ÚBE agus ÚEÁPC, dréachtchaighdeáin theicniúla rialála cur chun feidhme lean sonraítear an fhormáid dóibh trí bhíthin teimpleid chaighdeánaithe.

Cuirfidh ÚEUM na dréachtchaighdeáin theicniúla chur chun feidhme sin faoi bhráid an Choimisiúin faoin 18 Eanáir 2019.

Tugtar cumhacht don Choimisiún na caighdeáin theicniúla cur chun feidhme dá dtagraítear sa mhír seo a ghlacadh i gcomhréir le hAirteagal 15 de Rialachán (AE) Uimh. 1095/2010.

Airteagal 8

Toirmeasc ar ath-urrúsú

1. Ní cheadaítear suíomhanna urrúsúcháin a bheith i measc na neamhchosaintí foluiteacha a úsáidtear in urrúsú.

De mhaolú, ní bheidh feidhm ag an gcéad fhomhír maidir leis an méid seo a leanas:

(a) aon urrúsú ar eisíodh a chuid urrús roimh an 1 Eanáir 2019; agus

(b) aon urrúsú, a bheidh le húsáid chun críocha dlisteanacha mar a leagtar amach i mír 3 ar eisíodh a chuid urrús roimh an dáta a dtiocfaidh an Rialachán seo i bhfeidhm nó ina dhiaidh 1 Eanáir 2019.

2. Is féidir le húdarás inniúil a ainmníodh de bhun Airteagal 29(2), (3) nó (4), de réir mar is infheidhme, cead a thabhairt d’eintiteas faoina mhaoirseacht suíomhanna urrúsúcháin a bheith aige i measc na neamhchosaintí foluiteacha a úsáidtear in urrúsú i gcás ina measann an t-údarás inniúil gur chun críocha dlisteanacha mar a leagtar amach i mír 3 den Airteagal seo atá úsáid an ath-urrúsaithe.

Maidir leis an eintiteas sin atá faoi mhaoirseacht, i gcás gur institiúid chreidmheasa nó gnólacht infheistíochta é, mar a shainmhínítear i bpointe (1) agus i bpointe (2) d’Airteagal 4(1) de Rialachán (AE) Uimh. 575/2013, rachaidh an t-údarás inniúil, dá dtagraítear sa chéad fhomhír den Airteagal seo, i gcomhairle leis an údarás réitigh, agus le haon údarás eile atá ábhartha i gcás an eintitis sin, sula dtabharfar cead dó na suíomhanna urrúsúcháin a bheith aige i measc neamhchosaintí foluiteacha a úsáidtear in urrúsú. Ní mhairfidh an comhairliúchán sin níos faide ná 60 lá ón dáta ar thug an t-údarás inniúil fógra don údarás réitigh, agus d’aon údarás eile atá ábhartha i gcás an eintitis sin, go raibh gá le comhairliúchán.

I gcás gur cinneadh a bhí mar thoradh ar an gcomhairliúchán chun cead a thabhairt suíomhanna urrúsúcháin a bheith i measc na neamhchosaintí foluiteacha a úsáidtear in urrúsú, tabharfaidh an t-údarás inniúil fógra faoi sin do ÚEUM.

3. Chun críocha an Airteagail seo, measfar gur críocha dlisteanacha iad na críocha seo a leanas:

(a) foirceannadh institiúide creidmheasa, gnólacht infheistíochta nó institiúid airgeadais a éascú;

(b) a áirithiú go mbeidh institiúid chreidmheasa, gnólacht infheistíochta nó institiúid airgeadais ina gnóthas leantach inmharthana nó ina ghnóthas leantach inmharthana chun a foirceannadh nó a fhoirceannadh a sheachaint; nó

(c) i gcás na neamhchosaintí foluiteacha iasachtaí a bheith neamhthuillmheacha, leasanna na n-infheisteoirí a bhuanchoimeád.

4. Chun críocha an Airteagail seo, níor cheart a mheas gur ath-urrúsú é clár ABCP dá dtugtar lántacaíocht, ar choinníoll nach ath-urrúsú é aon cheann de na hidirbhearta ABCP laistigh den chlár sin agus nach mbunaítear an dara sraith de thráinsiú ar leibhéal an chláir leis an bhfeabhsú creidmheasa.

5. D’fhonn na forbairtí sa mhargadh a léiriú i leith ath-urrúsuithe eile a ndearnadh chun críocha dlisteanacha, agus na cuspóirí uileghabhálacha maidir leis an gcobhsaíocht airgeadais agus le buanchoimeád leasanna na n-infheisteoirí á gcur san áireamh, is féidir le ÚEUM, i ndlúthchomhar le ÚBE, dréachtchaighdeáin theicniúla rialála a fhorbairt chun liosta na gcríocha dlisteanacha atá leagtha amach i mír 3 a fhorlíonadh.

Cuirfidh ÚBE aon dréachtchaighdeáin theicniúla rialála den sórt sin faoi bhráid an Choimisiúin. Tugtar de chumhacht don Choimisiún an Rialachán seo a fhorlíonadh trí na caighdeáin theicniúla rialála dá dtagraítear sa mhír seo a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

Airteagal 9

Critéir maidir le creidmheas a dheonú

1. Na critéir fhónta, dhea-shainithe chun creidmheas a dheonú, a úsáidtear i gcás neamhchosaintí neamhurrúsaithe, ba cheart do thionscnóirí, d’urraitheoirí agus d’iasachtóirí bunaidh na critéir chéanna sin a chur i bhfeidhm maidir le neamhchosaintí a bheidh le hurrúsú. Chuige sin, cuirfear na próisis shoiléire chéanna i bhfeidhm chun creidmheasanna a cheadú agus, nuair is iomchuí, iad a leasú, a athnuachan agus a athmhaoiniú. Beidh córais éifeachtacha ar bun ag tionscnóirí, ag urraitheoirí agus ag iasachtóirí bunaidh leis na critéir agus na próisis sin a chur i bhfeidhm chun a áirithiú go mbunaítear an deonú creidmheasa ar mheasúnú críochnúil a dhéantar ar acmhainneacht creidmheasa an oibleagáideora agus an aird chuí á tabhairt ar na tosca ábhartha leis an dóchúlacht atá ann go gcomhlíonfaidh an t-oibleagáideoir a chuid oibleagáidí faoin gcomhaontú creidmheasa a fhíorú.

2. I gcás gur iasachtaí cónaithe arna ndéanamh tar éis theacht i bhfeidhm Treoir 2014/17/AE iad neamhchosaintí foluiteacha na n-urrúsuithe, ní bheidh aon iasacht sa chomhthiomsú iasachtaí sin ina hiasacht a chuirtear ar an margadh agus a fhrithghealltar ar an mbonn gur cuireadh in iúl don iarratasóir ar an iasacht, nó d’idirghabhálaithe, más infheidhme, go bhféadfadh sé nach mbeadh an fhaisnéis, a sholáthraigh an t-iarratasóir ar an iasacht, fíoraithe ag an iasachtóir.

3. I gcás ina gceannaíonn tionscnóir neamhchosaintí tríú páirtí dá chuntas féin agus ina ndéanann sé urrúsú orthu ina dhiaidh sin, fíoróidh an tionscnóir sin go ndéanann an t-eintiteas a bhí páirteach, go díreach nó go hindíreach, sa chomhaontú bunaidh lenar cruthaíodh na hoibleagáidí nó na hoibleagáidí ionchasacha atá le hurrúsú, na ceanglais dá dtagraítear i mír 1 a chomhlíonadh.

4. Ní bheidh feidhm ag mír 3 más rud é:

(a) go ndearnadh an comhaontú bunaidh, a chruthaigh oibleagáidí nó oibleagáidí ionchasacha an fhéichiúnaí nó an fhéichiúnaí ionchasaigh, roimh theacht i bhfeidhm Threoir 2014/17/AE; agus

(b) go gcomhlíonann an tionscnóir a cheannaíonn neamhchosaintí foluiteacha tríú páirtí dá chuntas féin agus a dhéanann urrúsú orthu ina dhiaidh sin na hoibleagáidí a raibh sé de cheangal ar na hinstitúidí tionscnaimh iad a chomhlíonadh faoi Airteagal 21(2) de Rialachán (AE) 625/2014 roimh 1 Eanáir 2019.

CAIBIDIL 3

COINNÍOLLACHA AGUS NÓSANNA IMEACHTA MAIDIR LE STÓR URRÚSÚCHÁIN A CHLÁRÚ

Airteagal 10

Stór urrúsúcháin a chlárú

1. Is de réir na gcoinníollacha agus an nós imeachta a leagtar amach san Airteagal seo a chláróidh stór urrúsúcháin le ÚEUM chun críocha Airteagal 5.

2. Chun a bheith incháilithe le clárú faoin Airteagal seo, is é a bheidh i stór urrúsúcháin duine dlítheanach atá bunaithe san Aontas, cuirfidh sé nósanna imeachta i bhfeidhm le hiomláine agus le comhsheasmhacht na faisnéise a chuirtear ar fáil dó faoi Airteagal 7(1) den Rialachán seo a fhíorú, agus comhlíonfaidh sé na ceanglais dá bhforáiltear in Airteagal 78, Airteagal 79 agus Airteagal 80(1) go (3, (5) agus (6) de Rialachán (AE) Uimh. 648/2012. Chun críocha an Airteagail seo, déanfar tagairtí in Airteagal 78 agus Airteagal 80 de Rialachán (AE) Uimh. 648/2012 d’Airteagal 9 den Rialachán céanna a fhorléiriú mar thagairtí d’Airteagal 5 den Rialachán seo.

3. Beidh éifeacht le clárú stóir urrúsúcháin i gcríoch an Aontais ina hiomláine.

4. Comhlíonfaidh stór urrúsúcháin cláraithe na coinníollacha clárúcháin i gcónaí. Déanfaidh stór urrúsúcháin, gan moill mhíchuí, fógra a thabhairt do ÚEUM i dtaobh aon athruithe ábhartha ar na coinníollacha clárúcháin.

5. Cuirfidh stór urrúsúcháin ceann díobh seo a leanas faoi bhráid ÚEUM:

(a) iarratas ar chlárú;

(b) iarratas ar chlárú a leathnú chun críocha Airteagal 7 den Rialachán seo i gcás stór trádála atá cláraithe cheana faoi Chaibidil 1 de Theideal VI de Rialachán (AE) Uimh. 648/2012 nó faoi Chaibidil III de Theideal I, de Rialachán (AE) 2015/2365 ó Pharlaimint na hEorpa agus ón gComhairle (30).

6. Laistigh de 20 lá oibre ón tráth a bhfaighfear an t-iarratas, déanfaidh ÚEUM measúnú chun a chinneadh an bhfuil an t-iarratas comhlánaithe ina iomláine.

I gcás nach mbeidh an t-iarratas iomlán, leagfaidh ÚEUM síos spriocdháta faoina mbeidh ar an stór urrúsúcháin faisnéis bhreise a sholáthar.

Tar éis do ÚEUM a mheasúnú a dhéanamh go bhfuil iarratas iomlán, tabharfaidh sé fógra dá réir don stór urrúsúcháin.

7. Chun cur i bhfeidhm comhsheasmhach an Airteagail seo a áirithiú, ullmhóidh ÚEUM dréachtchaighdeáin theicniúla rialála lena sonrófar mionsonraí na nithe uile seo a leanas:

(a) na nósanna imeachta dá dtagraítear i mír 2 den Airteagal seo atá le cur i bhfeidhm ag stórtha urrúsúcháin chun iomláine agus comhsheasmhacht na faisnéise a chuirtear ar fáil dóibh faoi Airteagal 7(1) a fhíorú;

(b) an t-iarratas ar chlárú dá dtagraítear i bpointe (a) de mhír 5;

(c) iarratas simplithe ar shíneadh a chur le clárú dá dtagraítear i bpointe (b) de mhír 5.

Cuirfidh ÚEUM na dréachtchaighdeáin theicniúla rialála sin faoi bhráid an Choimisiúin faoin 18 Eanáir 2019.

Tugtar de chumhacht don Choimisiún an Rialachán seo a fhorlíonadh trí na caighdeáin theicniúla rialála dá dtagraítear sa mhír seo a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

8. Chun coinníollacha aonfhoirmeacha a áirithiú maidir le cur i bhfeidhm mhír 1 agus mhír 2, déanfaidh ÚEUM dréachtchaighdeáin theicniúla cur chun feidhme a fhorbairt ina sonrófar formáid an dá ní seo a leanas:

(a) an t-iarratas ar chlárú dá dtagraítear i bpointe (a) de mhír 5;

(b) an t-iarratas ar shíneadh a chur le clárú dá dtagraítear i bpointe (b) de mhír 5.

Maidir le pointe (b) den chéad fhomhír, forbróidh ÚEUM formáid shimplithe lena seachnófar dúbláil nósanna imeachta.

Cuirfidh ÚEUM na dréachtchaighdeáin theicniúla cur chun feidhme sin faoi bhráid an Choimisiúinfaoin 18 Eanáir 2019.

Tugtar de chumhacht don Choimisiún na caighdeáin theicniúla cur chun feidhme dá dtagraítear sa mhír seo a ghlacadh i gcomhréir le hAirteagal 15 de Rialachán (AE) Uimh. 1095/2010.

Airteagal 11

Fógra a thabhairt do na húdaráis inniúla agus dul i gcomhairle leo roimh chlárú nó roimh clárú a leathnú

1. I gcás ina ndéanann stór urrúsúcháin iarratas ar chlárú nó ar a chlárú mar stór urrúsúcháin a leathnú, agus inar eintiteas é atá údaraithe nó cláraithe ag údarás inniúil sa Bhallstát ina bhfuil sé bunaithe, déanfaidh ÚEUM, gan mhoill mhíchuí, fógra a thabhairt don údarás inniúil sin agus rachaidh sé i gcomhairle leis sula gclárófar an stór urrúsúcháin nó sula síneofar clárú an stóir urrúsúcháin.

2. Malartóidh ÚEUM agus an t-údarás inniúil ábhartha gach faisnéis is gá chun an stór urrúsúcháin a chlárú nó chun síneadh a chur leis an gclárú mar aon leis an bhfaisnéis is gá chun maoirseacht a dhéanamh ar a mhéad atá an t-eintiteas ag comhlíonadh na gcoinníollacha maidir lena chlárú agus lena údarú sa Bhallstát ina bhfuil sé bunaithe.

Airteagal 12

An t-iarratas a scrúdú

1. Déanfaidh ÚEUM, laistigh de 40 lá oibre tar éis an fógra a fháil dá dtagraítear in Airteagal 10(6), scrúdú ar an iarratas ar chlárú, nó ar shíneadh a chur leis an gclárú, ar an mbonn go gcomhlíonann an stór urrúsúcháin an Chaibidil seo agus glacfaidh sé cinneadh lánréasúnaithe lena nglactar le clárú nó le síneadh a chur le clárú nó lena ndiúltaítear do chlárú nó do shíneadh a chur le clárú.

2. Tiocfaidh an cinneadh arna eisiúint ag ÚEUM de bhun mhír 1 i bhfeidhm ar an gcúigiú lá oibre tar éis lá a ghlactha.

Airteagal 13

Fógra a thabhairt faoi chinntí ÚEUM i ndáil le clárú nó le síneadh a chur le clárú

1. I gcás ina nglacfaidh ÚEUM cinneadh amhail dá dtagraítear in Airteagal 12 nó ina dtarraingeoidh sé siar an clárú amhail dá dtagraítear in Airteagal 15(1), tabharfaidh sé fógra ina thaobh don stór urrúsúcháin laistigh de 5 lá oibre, ina mbeidh míniú lánréasúnaithe ar a chinneadh.

Tabharfaidh ÚEUM fógra, gan moill mhíchuí, don údarás inniúil amhail dá dtagraítear in Airteagal 11(1) faoina chinneadh.

2. Cuirfidh EMSA in iúl don Choimisiún, gan moill mhíchuí, aon chinneadh a ghlacfar i gcomhréir le mír 1.

3. Foilseoidh ÚEUM liosta ar a shuíomh gréasáin de na stórtha urrúsúcháin a chláraítear i gcomhréir leis an Rialachán seo. Déanfar an liosta sin a nuashonrú laistigh de chúig lá oibre tar éis cinneadh a ghlacadh faoi mhír 1.

Airteagal 14

Cumhachtaí ÚEUM

1. Déanfar na cumhachtaí a thugtar do ÚEUM i gcomhréir le hAirteagal 61 go hAirteagal 68, le hAirteagal 73 agus le hAirteagal 74 de Rialachán (AE) Uimh. 648/2012, i dteannta Iarscríbhinn I agus Iarscríbhinn II a ghabhann leis, a fheidhmiú i ndáil leis an Rialachán seo chomh maith. Déanfar tagairtí d’Airteagal 81(1) agus (2) de Rialachán (AE) Uimh. 648/2012 in Iarscríbhinn I a ghabhann leis an Rialachán sin a fhorléiriú mar thagairtí d’Airteagal 17(1) den Rialachán seo.

2. Na cumhachtaí a thugtar do ÚEUM, nó d’aon oifigeach ÚEUM nó d’aon duine eile a údaraíonn ÚEUM i gcomhréir le hAirteagal 61 go hAirteagal 63 de Rialachán (AE) Uimh. 648/2012, ní úsáidfear iad chun nochtadh na faisnéise nó na ndoiciméad a bheidh faoi réir pribhléid dhlíthiúil a éileamh.

Airteagal 15

Clárú a tharraingt siar

1. Gan dochar d’Airteagal 73 de Rialachán (AE) Uimh. 648/2012, déanfaidh ÚEUM clárú stóir urrúsúcháin a tharraingt siar sna cásanna seo a leanas:

(a) go dtréigeann sé an clárúchán go sainráite nó nach bhfuil seirbhísí ar bith curtha ar fáil aige i rith na 6 mhí roimhe sin;

(b) gur ghnóthaigh an stór urrúsúcháin an clárú trí ráitis bhréige a dhéanamh nó trí mhodhanna neamhrialta eile; nó

(c) nach gcomhlíonann sé na coinníollacha faoinar cláraíodh é a thuilleadh.

2. Déanfaidh ÚEUM, gan moill mhíchuí, fógra a thabhairt don údarás inniúil ábhartha dá dtagraítear in Airteagal 11(1) faoi chinneadh clárú stóir urrúsúcháin a tharraingt siar.

3. Má mheasann an t-údarás inniúil i mBallstát ina soláthraíonn an stór urrúsúcháin a sheirbhísí agus ina bhfuil sé i mbun a chuid gníomhaíochtaí gur comhlíonadh ceann amháin de na coinníollacha dá dtagraítear i mír 1, féadfaidh sé iarraidh ar ÚEUM féachaint an bhfuil na coinníollacha maidir le clárú sin an stóir urrúsúcháin a tharraingt siar comhlíonta. I gcás ina gcinnfidh ÚEUM gan clárú an stóir urrúsúcháin sin a tharraingt siar, luafaidh sé cúiseanna mionsonraithe lena chinneadh.

4. Is é an t-údarás a ainmnítear faoi Airteagal 29 den Rialachán seo an t-údarás inniúil dá dtagraítear i mír 3 den Airteagal seo.

Airteagal 16

Táillí maoirseachta

1. Gearrfaidh ÚEUM táillí ar na stórtha urrúsúcháin i gcomhréir leis an Rialachán seo agus i gcomhré